Auzo asanbladen bidez herriko lehentasunak zerrendatuko dituzte

Orozkoko udalak, aspaldi abiatutako dinamikari jarraiki, auzo asanbladak egin ditu herriko auzo guztietan.Auzo asanbladen dinamikaren helburua auzo guztiek elkarren berri izatea da. Horretarako, auzo bakoitzak bileretarako ordezkari bat aukeratu du, eta udala lanean ari da ordezkari horiekin guztiekin. Orozkoko alkateak, Josu San Pedrok, nabarmendu duenez, auzo bakoitzeko errealitatea oso ezberdina da eta udalak hori guztia kontuan hartu ahal izateko erreminta izango dira asanblada hauek.

80 auzo, zazpi gune

Orozkok 80 auzo baino gehiago ditu, baina udalak zazpi gunetan ezberdinetan banatu ditu. Urrian zehar auzoen eskaera guztiak jaso dituzte. Atzo, beharrak zerrendatzeko kontseilua egin zuten. Bertan ordezkariak eta udala bilduko ziren aurrekontuak eta egoeren azterketa mahai gainean jartzeko. Jaso diren ideia guztiekin erakusketa bat antolatuko da azaroan zehar herrian.


Azken egunak Biltzarrean izena emateko

Oraindik bada lekua larunbateko Biltzarrean. Eta gogoratu ostiralean hitzaldia dagoela Langraitzen.


Maiatzaren 7rako iragarri du herri galdeketa Elorrioko Gure Esku Dagok

50 bat herritarren aurrean galdeketaren eguna aurkeztu du Gure Esku Dagok. Batzorde sustatzaile bat sortuko dute, dagoeneko lanean daudenez gainera, dinamika aberastu asmoz.

Urtarrilean aurkeztu gura dute batzordea, eta sinadura bilketa bategaz hasiko dira. Gero, hile bira aurkezpen handi bat egitea dute helburu, herritar askogaz. Udalak ezin du legez galdeketan eskurik hartu, baina Gure Esku Dagokoak alderdiekin batu dira, Ima Eguen kideak azaldu duenez. "Hiru alderdien babesa daukagu, EH Bildu, EAJ eta Herriaren Eskubidearena. Elorrion emaitza onak eduki ditzakegula uste dugu, baina bikainak izan ahal dira alderdiek euren oinarriak hauspotzen badituzte", esan du Eguenek.


San Pedro jaietan ere aldarrikapena Mutiloan

Autopista elektrikoaren aurka elkarretaratzea egin zuten atzo

San Pedro jaiak ospatzen ari dira Mutiloan ostegunaz geroztik, eta azken asteetan bezala, ospakizuna eta festa aldarrikapenarekin lotu dute oraingoan ere autopista elektrikoaren aurkakoek. Atzo gero eta jende gehiago erakartzen duen sagardo dastaketa egin zuten frontoian, eta zintzurra bustitzen hasi aurretik, pilotalekuaren kanpoan elkartu ziren goi-tentsioko linearen aurka. Goierriko hainbat herri zeharkatuko dituen autopista elektrikorik ez dutela nahi salatu zuten atzo ere dozenaka lagunek, eta frontoian ere euren aldarrikapenaren aldeko hainbat ikur ikus zitezkeen.

Gaur ere bertan jarraitzen zuten pilotalekuko pankartek, izan ere, festa guztietan zehar euren desadostasuna agertzen jarraituko dute mutiloarrek. Gaur, gazte bazkaria eta haurrentzako jolasak dituzte, besteak beste, eta arratsaldean ardoa banatuko dute plazan. Elkarrekin herri afaria eginez afalduko dute mutiloarrek, eta hala egitea erabaki dutenek, mozorrotuen gauean ere egunerokotasunetik irten eta mozorroa jantzitakoek festa egingo dute.

Txerrigorriak izanik, txerririk ezin falta jaietan, eta gauean, txerri harrapaketa egingo dute 23:30ean. Musikarako tartea ere egongo da

Gazteen bazkaria, gaur

gaur, Egurra eta Kitto eta Kupela taldeek kontzertua egingo baitute. Rock-ska eta trikiti musikak jarriko du giroa behin eguzkia izkutatzen denean. Bihar izango da jaietako azken eguna (egitaraua ikusteko sartu GOIERRIKO HITZAren festen webgunean)


Thoreauren ‘Desobedientzia zibila’

Henry D. Thoreau ::Desobedientzia zibila

Potxo Edizioak

orrialdeak ::77

prezioa ::10€

Edu Lartzangurenek itzuli eta Potxo Edizioakek argitaratu du lehen aldiz euskaraz Henry D. Thoreauren Desobedientzia zibila liburua. AEBetako idazlearen liburu ezagunenetarikoa da, Waldenekin batera. Markos Zapiain filosofoak egin dio hitzaurrea, eta bertan Thoreauren bizitza errepasatzeaz gain, haren pentsamenduaren gakoak azaltzen ditu. Zapiainek, Michel Onfrayren esanetan oinarrituta, libertariotzat jotzen du idazlea, askatasun indibiduala mugatzea onartzen ez zuen neurrian. Alabaina, Onfray baliatuz ostera, Thoreau ez zen anarkista. Etika jartzen zuen aurrena Massachussettsekoak: “Zuzentzat duzuna egizu; ez duzuna, aldiz, legala izan arren, ez egin”. Printzipio horietan sakontzen du liburuak.


Denbora gelditzeaz

Denbora gelditu dela ematen du. Daniel Innerarityk dio notiziak iraupen gutxikoak izatera ohituta gaudenez koronabirusa hartzen ari den unibertsaltasun eta nonahikotasunak denbora gelditu delako irudipena ematen digula. Denbora kudeaketa da eritasun honen kontrako tresna nagusia. Denbora irabazi. Denbora gelditu. Makurrarazi beharreko kurba famatuaren koordenatuetako bat denbora da.

Beste irtenbide bat guztia ahalik eta arinen pasatzea izanen zen, herritar gehienak ahalik eta azkarren kutsatzea, giza galerak gorabehera, denbora beharrean, ekonomia gelditu ez dadin. Tarteko soluziobideak dira hemen (oraingoz) planteatzen ari direnak. Arduradun (arduragabedun) politiko batzuek drama jo dute industria gelditzeak ekarriko lukeena. Argi eta garbi hiru modelo egon dira.

Txinakoa da bat, ez dut azalduko. Bestea da neoliberala, hasieran Boris Johnsonek eta orain Donald Trumpek martxan jarriko dutena: zergatik ez ikusi krisia/eritasuna abagune bezala, ekarriko duen garbiketa demografikoa ontzat emanez? «Gogorra izanen da, baina hemendik aterakotakoak immunologikoki eta ekonomikoki bizirauteko egokienak izanen dira». Europarrok epel jokatzen ari gara, bitartean, denbora, eta ez besterik, gelditu nahian.


Sirenak-hotsak ozen entzun dira gaur eguerdian

Lasarte-Oria eta Usurbilgo herri ekimenaren esanetan, "egoera larriagotzen ari da". Batetik, erraustegia martxan jartzear direlako ofizialki. Eta bestetik, lehen Zaldibarrera bidaltzen ziren industria-hondakinak Zubietako errauste-plantara garraiatzeko arriskua dagoelako. Horren aurka agertzeko ekimena izan da gaur eguerdikoa.

Martxoaren 31n erraustegia martxan izan zela salatu zuten. "Funtzionatzeko baimenik gabe". Horretaz gain, Zaldibarko industria-hondakinak aurrerantzean Zubietara garraiatuko dituzten beldur da Usurbil zein Lasarte-Oriako herri ekimena. Hau guztia salatzeko antolatu dute gaurko protesta ekintza. Datozen egunetan, eguerdiko entzungo dira sirena-hotsak Usurbilen.


Adikzioen zergatia eta arazoak hizpide

Lasarte-Oriako Udalaren Sanitate, Kontsumoko, Merkataritzako eta Ingurumeneko Departamentuak antolatutako Psikologiaren eta Osasunaren gaineko hitzaldiek hitzordua izan zuten ostegunean. Manuel Lekuona kultur etxeko hitzaldi aretoan, Xabier Arrazola psikologoak adikzioei buruz hitz egin zuen.

Ez zen ohizko hitzaldia izan. Arazo teknikoak zirela eta Arrazolak ordenagailuaren laguntzarik gabe egin behar izan zuen aurkezpena. Baina ez zen arazorik izan, era honetan, entzuleek parte hartzeko aukera handiagoa izan baitzuen.

Honela, Xabierrek menpetasun kimikoak, hala nola, alkohola, tabakoa edo pilulak eta ez kimikoak bereizi ostean, alkohola edo tabakoa adibide hartuta, gazteek gaur egun asteburuetan dituzten ohiturak aztertu zituen.

Arrazolak azaldu zuenez, gero eta gehiago dira astean zehar alkoholik ez hartu eta asteburuetan ongi pasatzeko gehiegi edaten duten gazteak. “Hau ohitura bezala hartzen dute eta dependentzia fisikoa izaten buka dezake” esan zuen Xabierrek.

Egoera hau lagunen eraginari eta egungo gizarteari egozten die psikologoak, baina etxeko heziketari ere garrantzia ematen dio. "Izan ere, lagunak mendizaleak badira edo etxean alkohola edo drogei buruz hitz egiten badiete, edonork hauek eskaintzerakoan errazago egingo zaio ezetz esatea," azpimarratu zuen Arrazolak.

Menpekotasunek dakartzaten arazoez ere mintzo zen, umore aldaketak, familia harremanetan arazoak, jokabidea agresiboa, etab.

Hurrengo hitzaldiak

Asteazkenean Enkarni Gomez APIReko kideak Haur autonomogoak, zer adinetan? hitzaldi solasaldia eskainiko du arratsaldeko 18:00etan 0tik 7ra urteko gurasoentzat.

Honetaz gain, antolatzaileek jakin arazi digutenez, aldaketa batzuk egongo dira Xabier Arrazolaren azken bi hitzaldietan.

Honela, azaroaren bukaeran Gabonetako sukaldaritza erraza ihardunaldiak antolatu direla eta, Arrazolak azaroaren 29an Minbiziari buruz eman behar zuen hitzaldia atzeratua izanda da, abenduaren 20an izango delarik.

Bestetik abenduan eskaini behar zuen Komunikazioa hitzaldia ere egunez aldatuko da. Urtarrilean izango da, baina antolatzaileek esandakoaren arabera, eguna zehazteko dago oraindik.•


Irundarrek erabakiko dute zertan inbertitu 1,5 milioi euro

Iazko prozesuaren saio bat

Iaz bezala, 2016ko aurrekontuen zati bat, 1,5 milioi, zertan inbertitu erabakiko dute irundarrek. Horietatik 1,3 proposamen orokorretarako izango dira, beste 200.000 euroak gazteek egindako proposamenetarako. Bi fase izango ditu prozesuak. Lehenean, ohiko batzarrak egingo dira proposamenak lantzeko —urriaren 7, 14 eta 21ean, tokiak zehaztu gabe daude—, eta behin batzar horietako proposamenak jaso eta neurtu ondoren, bigarren fasea udalaren webgunearen bidez bideratuko da: bideragarri diren proposamenen bozketa egingo da. Udalak bultzatutako egitasmoa da.

Prozesua Innova Genio enpresak gidatuko du, iaz bezala. Batzar bakoitzetik 12 proposamen onartuko dituzte, eta beste 12 udalaren webgunean jasoko direnak izango dira. Hortaz, azken bozketa, 1,5 milioiak zertan inbertitzekoa, 48 ideiaren gainekoa izango da. Gazteentzako 200.000 euroak bideratzeko prozesuan 16-30 adin tartekoek parte har dezakete.

Udal Gobernu taldeak esan duenez, prozesu hori jada beste alderdi politikoei aurkeztu diete. Bestalde, hiriko elkarte eta eragileekin batzarra egingo dute astelehenean (hilak 28), 19:00etatik aurrera, udaletxean, horren berri zabaltzeko.

2015ekoak

Iaz egindako parte hartze prozesuko 25 egitasmo ari dira aurten bideratzen, 18 prozesu orokorrekoak eta beste 7ak gazteenak. Udalak esan duenez, denak ala denak exekuzio prozesuan daude, batzuk bukatuta gainera. Hala, iaz botorik gehien jaso zuen ekarpena Eguzkitza ikastetxeko patioan estalkia jartzearena izan zen. Hil honetan eginda egongo da hori.


Berasategi eta Subijana sukaldariak Mistura azokan izango dira

Limako Nazioarteko III. Azoka Gastronomikoan parte hartuko dute, baita ere, Eduard Xatruch Ferran Adria sukaldariaren ikasleak eta Jordi Roca Can Celler Roca jatetxeko sukaldariak.

Datorren irailean ''Mistura'' izeneko Limako Nazioarteko III. Gastronomia Azoka egingo da Perun. Azokan mundu osoko goi-mailako sukaldariek parte hartuko dute. Izaera soziala eta ekologikoa izango du ekitaldiak eta Peruko bioaniztasunaren defentsaren aldeko aldarria egingo da, antolatzaileen hitzetan.

Nazioarteko azokaren helburua bikaintasuna lortzea da batetik eta bidezko merkataritza sustatu eta bioaniztasuna, errespetua eta naturarekiko tolerantziaren aldeko hautua egiten duten plateren bilgune izatea bestetik, beti ere kalitateari eta plazerrari muzin egin gabe. Hala adierazi zuen Gaston Acuario sukaldari eta gastronomia perutarraren bultzatzaileak Liman ekitaldia aurkezteko egin zen prentsaurrekoan.

Martin Berasategui, Pedro Subijana, Eduard Xatruch El Bulli jatetxeko sukalde burua eta Ferran Adria sukaldariaren ikaslea eta Jordi Roca Celler Can Roca jatetxeko sukaldaria Peruko azokan izango dira. Halaber, Txileko, Argentinako, Mexikoko edo Italiako goi-sukaldaritzako hainbat sukaldarik parte hartuko dute. Parte-hartzaile perutarren artean Victor Gutierrez Michelin izar bat duen perutar bakarra, Rafael Osterling sukaldaria eta 30 urte Perun daramatzan Toshiro Konishi sukaldari japoniarra nabarmentzen dira.

Limako Erakusketa Azokan egingo da Nazioarteko III. Azoka Gastronomikoa. Erakustazokaren espazioa bikoiztu egin da aurten eta 80.000 metro koadroko gune zabala izango da gastronomiaz gozatu ahal izateko. Urmael moduko baten erdian jarritako aldarean Peruko goi-mailako jatetxeetako ordezkariak izango dira: Chez Wong jatetxeko Javier Wong sukaldaria, El rincon que no conoces jatetxeko Teresa Izquierdo sukaldaria eta Sonia jatetxeko Sonia Bahamonde sukaldaria.

Gastronomia perutarra protagonistaPeruko produktu organikoek, nekazariek eta ogiek toki handia izango dute erakustazokan. Bertako produktuen artean patata izango da izarra, bere barietate guztiekin. Halaber, kakaoa eta kafe organikoa ere erosi ahal izango da.

Azokaren antolatzaileek Peruko sukaldari herritarrak omendu nahi ditu. Hala, azokako hainbat tokitan janaria eta edaria saltzeko orgak egongo dira. Peruko gozo ezagunak salduko dituzte kalean eta saltzaileen artean saltzaile ibiltari ezagunak ere izango dira.


Gernikak zaleen babesa izango du etzi, Sadar futbol zelaian

Gernika 12:00etatik aurrera lehiatuko da etzi, Osasuna B taldearen kontra. Talde gernikarrak zaleen babesa izango du, klubak Iruñera (Nafarroa) joateko autobusak antolatu baititu.Hain zuzen ere, Gernikaren zaleak 08:30ean irtengo dira Gernika-Lumoko autobus geltokitik, eta bueltako bidea egiteko bi aukera daude. Autobus bat 14:00etan irtengo da Iruñeatik, eta bestea, berriz, 18:00etan aterako da Gernikarantz.Autobuserako eta partidarako helduentzako sarrera bikoitzak 20 euro balio ditu.Bestalde, 14 urtetik 17 urtera bitartekoek 15 euro ordaindu behar dituzte. 13 urtetik beherakoek, ostera, 10 euro ordaindu behar dituzte autobusean joateko (partidarako sarrera doakoa da haientzat).Partida ikustera joateko asmoa dutenek taberna hauetan eros ditzakete sarrerak: Picasso, Aterpe, Biltoki eta Urbieta futbol zelaiko tabernan.


Artatu egin dute semearen etxeko lanetan laguntza eskatu zuen emakumea

Biktima laguntza psikologikoa, soziolaborala eta juridikoa jasotzen ari da.

Semearen eskolako lanetan tratu txarrak pairatzen ari zela ohartarazteko gutun bat ezkutatu zuen emakumea laguntza psikologikoa, soziolaborala eta juridikoa jasotzen ari da, Emakumearen Andaluziako Institutuak jakinarazi duenez.

Sur egunkariak emakumearen gutuna publikatu du gaur: "Laguntza eskatzeko idatzi dizut gutun hau. Seme-alabak eta ni senarraren indarkeriaren biktima gara. Ezin dut salaketa jarri uneoro harekin nagoelako, eta giltza ezkutatzen didalako zerbait susmatzen duenean".

Emakumea Benalmadenan (Malaga) bizi da. Horren esanetan, Uruguain bizi zirenean ere ezin izan zuen salaketa jarri, "gizarte matxista batean antzua baita jartzea".

ABC egunkariaren arabera, gizonezkoak ez zuen emakumea kalera irteten uzten, ezta beste edozein pertsonarekin hitz egiten ere.

Halaber, sakelako telefonoa begiratzen zion, eta galarazi egiten zion sare sozialetan sartzea. Emakumea itotzen ere saiatu zen, eta haren oheari erregaia bota eta su eman zion.

Gizona atxilotu egin zuten, baina aske geratu da. Hori bai, urruntzeko agindua eta kontrol gailu bat ezarri dizkiote.

______________________

Tratu txarren biktima bazara edo kasuren bat ezagutzen baduzu, kontuan hartu gida honetako aholkuak edota deitu telefono zenbaki hauetako batera: 900 840 111 (Euskadin) edo 016 (Estatu osoan). Doakoak dira biak, eta ez dute arrastorik uzten fakturan.


Halloween festa Zumalakarregin

Intxostiako auzoko plaza handiak, Zumalakarregik, Halloween festa hartuko du larunbatean. 19:00etatik aurrera haurrendako “ginkana beldurgarria” izanen da. Besteak beste, zapian, kalabaza pasan, momia biltzean eta elur jolasetan aritzeko aukera izanen da. Dantzarako eta koreografiak egiteko musika ere jarriko diete. Gainera, mozorrotzen diren haur eta helduendako saria izanen da. Pintxo jatea ere izanen da eta gauerdian faroltxo hegalariak askatuko dituzte, desio bana eskatu ondoren. Intxostiako festa batzordeak antolatu du ospakizuna JJ, Akelarre eta Txalaparta tabernen laguntzarekin.


Ametsak

Eduardo Galeanoren olerki-lerro bat da: «Ametsak ilaran daude, bata bestearen atzetik, eta ameslarien bila ari dira». Ameslariak behar ditu ametsak, amestuak izateko. Niri ederra iruditzen zait irudi hori, baina nire adiskidearen iritziz, xaloa da, atsegina eta samurra, baina indarrik gabea. Nire adiskide horren ustez, gertakari handiek behar izaten duten sakontasun ideologiko eta oinarri teorikorik gabea da. Eztabaida luzea eta mamitsua izan dugu horren inguruan, biharko deialdia hizpidea hartuta. Hitz gutxitan esanda, nire adiskideari xaloa iruditu zaio «Gure Esku Dago», esanez milaka herritar deitzea; amablea, baina indarrik gabea. Alferrik azaldu diot nik biharkoa aspaldidanik ehundutako borondateen erakusgarri dela, egun bateko su-festatik oso urruti dagoena. Orain algara handia dagoela dio berak, baina San Joan sua bezalakoak izaten ei dira une txinpartatsu horiek: gau bateko ikuskizuna ederra izanik ere, hurrengo goizerako ke-zutabe mehea baino ez dute uzten, berehalakoan amatatu ohi dena.

Ezaguna dut haren jarduna. Orain dela hamazazpi urte eztabaida bertsua askotan entzun nuen, ñabardurak ñabardura. Beste zerbait sendoago, beste zerbait argiago eskatzeko aldarrikatzen zuten batzuek, euskararen aldeko mugimendu trinkotu berria hauspotuko zuena, gorpuztu eta indartu egingo zuena. Duela hamazazpi urte «Bai Euskarari» xalo batek elkartu gintuen: proposamen samurra inondik ere, ulertzen eta barneratzen erraza. Orduan ere, bost kokalekuetara biltzeko deia egin zitzaien aldarrikapen belatz hark nola edo hala ukitutako ameslariak. Eta bat egin zuten ameslariek, eta ametsa gorpuztu.

Nik bizi izandakoa gogoratzen dut, ezin bestela izan. Baina nago oso antzekoak izango zirela elkarrizketa horiek, zer dakit nik, lehen Korrika abian jartzea erabaki zutenen artean, edota euskarazko hezkuntzaren aldeko ekinaldiak trinkotzeko ahaleginari eutsi zioten zoro horien artean. Hamaika aldiz egin behar izan zaio aurre mesfidantza edo eszeptizismoari. Gogoratu, bestela, zer esaten zuen Nelson Mandelak, apartheid-aren kontrako bere matxinada herritarra erokeria dela esaten ziotenean: «Den-denak ezinezkoa dirudi egingarri egin arte».

Nire adiskidea ez da konbentzitzen erraza eta hori guztia azalduta ere, temati jarraitzen du. «Joan den urtean giza-kate erraldoia eginda ere, bide-bazterretan 150.000 lagun eskutik helduta jarrita ere, zer lortu da?», galdetzen du behin eta berriro. Burugogorra ez ezik, egonarri eskasekoa ere bada, antza. Amestea lortu da, ametsaren ondorengo goizean eginkizun izango denari traza hartzea, eta elkarrekin bidea egiten jarraitzeko konpromisoa: horixe lortu dela esaten diot nik. «Ez da asko», dio berak; «ez da gutxi», erantzuten diot nik.

Belaunaldi bakoitzak bere etorkizunarekiko hitzarmena adostu egin behar du, iraganetik datozen indarrak ezagutu eta aintzat hartuz bada ere, erabateko askatasunez jokatuta. Izan ere, nork erabaki dezake etorkizuna, gutariko bakoitza ez bada? Hori, behintzat, lortu egin da jadanik. Bihar milaka eta milaka herritar irtengo dira, eskubide bat aldarrikatzera baino gehiago, eskubide hori elkarri aitortzera. Ez dute esango «erabaki nahi dugu», ez dute «erabakitzeko baimena» eskatuko, ez. Elkartu egingo dira, elkartu egingo gara, elkarri gogoratzeko «gure esku» dagoela garenaren neurria ematea, nor garen, eta nola antolatu nahi dugun erabakitzea. Hori bezain sinple edo xaloa nahi baduzue. Nahi dugulako.

Aldea dago «bai euskarari» esatetik «gure esku dago» esatera, bistan denez. Ez, ordea, alde handiegia. Amets berbera dabilkigu aspaldidanik zelatan herri honetan. Amestu nazazu dioen amets temati bat, zeinak errealitate bihurtu egiten baitituen ezinezkoak ziruditen zorakeria horiek guztiak, baldintza egokietan behinik behin. Duela hamazazpi urte, abenduaren 26 hartako ondorengo egun baten irakurri nuen egunkari baten «jaialdi hippy» hura demodé geratzen ari zen herrigintzaren azken hatsa izango zela, agortzen ari zen ehungintza-eredua. Baliteke. Baliteke eredua agortuta egotea, biderik ez izatea jendea eskakizun xalo batekin elkartzeko.

Baliteke, bai, behin eta berriro birsortzeko gauza dela erakutsi duten amets horiek ez existitzea... ez bada amets egin duten ameslarien baitan.

Nik behin eta berriro entzuten dut amets horren ahotsa: «Amestu nazazu, on eginen dizu eta», esaten dit. Horregatik, #nierebanoa.


Orion hiru egun, 9-12 urteko gaztetxoentzat

Apirilaren 15etik 17ra Txurruka aterpetxean igaroko dituzte hiru egun. Apirilaren 5ean amaituko da izen-ematea.

Ttakun Kultur Elkarteak gaztetxoentzako hiru egun pasa antolatu du Aste Santuan. Orioko Txurruka aterpetxean igaroko dituzte bi gau. Apirilaren 15ean 11:00etan aterako dira, eta 17an itzuli, 13:00etan. Zumaburuko autobus geltokian jarri dute hitzordua.

9-12 urte bitarteko haurrek izena eman dezakete. Apirilaren 5ean ixten da horretarako epea, baina plaza mugatuak dira.

Ttakuneko bulegoan eman daiteke izena, 943 37 14 48 telefonoan, edo aisia@ttakun.eus helbidean. Euskara elkarteko bazkideentzako 48 euro baliodu ditu irteera. Gainerakoentzako, 51 euro.


IBAIZABAL: Euskalerria Irratiari lizentziarik ez

42 lizentzia banatu ditu Nafarroako gobernuak eta, berriro, Euskalerria Irratiari ez dio eman. Irratiko zuzendari Mikel Bujandarekin hitz egin dugu aferaren inguruan.

DESKARGATU HEMEN


Euskara ikastea: 94,8 milioi

94,8 milioi euro. Diru hori inbertitzen du urtero Jaurlaritzak, euro gora, euro behera, administrazioko langileek euskaraz hitz egiten ikas dezaten. UPyDk Legebiltzarrean eskatutako datua da eta El Mundo egunkariak erreportaje zabala egiteko erabili zuen.

Inbertsio hori egiten da, herritarrek askatasuna izan dezaten zerbitzu publikoetan hizkuntza aukeratzeko. Alderdi unionista horrek eta egunkariak irakurketa interesatua egin gura dute, ziurrenik. UPyDk obsesioa du duplizitate edo zerbitzuen bikoiztasunekin. Eta noski, balizko euskal erakunde guztiak, edo espainolak ez direnak, sobera daudela defendatuko dute hemeneta Murtzian. Bikoiztasuna ere hizkuntzetan ikusten dute: Espainia osoan eta bakarrean gaztelera badakigu, zertarako gastatuko dugu dirua hizkuntza periferikoak ikasteko? Ez dira konturatzen fabore itzela egiten digutela unionista austero horiek; euskaldun izaten jarraituko dugulako, aberats edo pobre.

Eta agerian geratzen delako hezkuntza euskaldun batek bermatzen duela, besteak beste, herritarrak elebidunak izatea. “Euskera en libertad” aldarrikatzen dute. Alegia, euskaraz hitz egiteko hautua askatasunean hartu behar dela eta ezin daitekeela inposatu. Ba hori, nik eta Maneirok badugu euskaraz ala gazteleraz berba egiteko askatasuna, elebidunak garelako. Hizkuntza bakarra dakien herritarrak ez dauka “euskara en libertad” egiteko askatasunik. 30 urte barru 95 milioi euro aurrezteko eta herritarron hizkuntza eskubideak “en libertad” errespetatzeko, gizartea euskaldundu beharko da. Elebidunok bakarrik garelako hizkuntza aukeratzeko askeak. Bestela, elebakarren diktadura, Txillardegik zioen moduan.


Eguraldia eta egurgintzaren tradizioa, gaurko ‘Faktoria’n

Gainera, Ibon Sarasolaren 'Sinadura'z gozatzeko aukera izango dugu, 9:30etik aurrera.

8:00etan emango diogu hasiera gaurko ‘Faktoria’ri, orduz orduko informazio zerbitzuarekin. 8:30ean, Bingen Zupiria, Martxelo Otamendi eta Nerea Azurmendi izango ditugu gurean solasean.

9:30ean, Ibon Sarasola hizkuntzalariaren asteroko ‘Sinadura’ entzuteko aukera izango dugu. Gero, eguraldiaren inguruko tarte berezia egingo dugu, Onintze Salazar, Jakoba Errekondo eta Unai Pascualekin.

Magazinean, egurgintzak Euskal Herrian izan duen garrantzia aztertuko dokumentala egiten ari diren Jon Maia eta Marijose Barriola izango ditugu, 11:30etik gora. Gainera, dokumentalean agertuko den Anita Aierdi aizkolari ohia elkarrizketatzeko aukera izango du Manu Etxezortuk.

12:00etan, Suedian bizi den Mikeldi Bengoa bergararra izango dugu gurean. Herrialde honetako ohiturak eta bizimodua nolakoak diren azalduko digu Mikeldik.


Ekintzaz beteriko asteburua izan dute Elgetan

Baserritarren azoka zela, Intxortako Igoera zela eta baita tortilla lehiaketa ere, giro aparta izan zen zapatuan Elgetan. Herrian ondo errotuta dauden ekintzak dira eta bertakoek zein kanpotik hurbildu zirenek gustura hartu zituzten.


Julian Iantziri elkarrizketa

Lesakako aurkezlea izan da Anboto Irratian, zapatuan Zaldibarren izango baita euskararen erabilerari buruz berbaldia ematen.


Areantzako auzotarrak ere 'Lau teilatu' kantuan

Aretxabaletako Areantza auzoko kideek ere Lau teilatu abesti ezagunaren bertsioa egin dute gitarra doinuek lagun eginda. Hala, minbizia duten umeei eta gazteei begirako EITBren maratoiarekin bat egin dute.


Kamioilari durangar bat hil da istripua

Gasteizko Jundiz auzoaren parean, N-1 errepidean izandako istripu baten 53 urteko kamioilari durangarra hil da asteon. Kamioi bati gurpila zulatu jakon beste bat aurreratzen zebilela , eta istripua eragin zuen: hiru kamioik eta furgoneta batek elkar jo zuten.

Martitzenean izan zen ezbehar hori. Beste bi kamioilariak, berriz, zauritu egin ziren, jakin eragin dutenaren arabera. Lan istripua salatzeko elkarretaratzea deitu zuen, eguaztenean, udaletxearen aurrean Durangoko Ezker Abertzaleak.

Talkaren eraginez, gainera, kamioietako batek su hartu zuen. Handik ezin irtenda hil zen kamioilari durangarrak. Istripua 10:00ak inguruan gertatu zen, eta errepidea itxita egon zen, bai Burgoseranzko noranzkoan (Espainia) bai Gasteizerakoan ere. Jundiz eta Mendoza bitarteko bidegunean gertatu zen istripua.

Atxilotu bat

Ertzaintzak jakin eragin duenaren arabera, hiru kamioi horietako gidari batek positibo eman zuen drogen proba egin eta gero. Ertzaintzak atxilotu egin zuen. Euskal Herrian, dagoeneko, 85 langile hil dira lan istripuan, LAB sindikatuak emandako datuen arabera.


Igor Urresti ondarrutarra etxean dago, 15.000 euro ordainduta eta baldintzapean

02:30ak aldera ailegatu zen Urresti Ondarroara eta herritarrek ongietorria egin zioten, Alde Zaharrean.

Igor Urresti ondarrutarra libre utzi zuten atzo, 15.000 euroko bermea ordainduta. Goizean jakin zuten familiakoek Urresti aske utzi behar zutela, fidantzaren ordainketa egin ostean.

Kepa Manzisidor abokatuak azaldu duenez, libre geratzeko hainbat baldintza ipini dizkiote Urrestiri 15.000 euro ordaintzeaz aparte: Espainiar Estatutik irtetzeko debekua du, pasaportea entregatu behar izan du eta astero komisaldegira joan beharko du, sinatzera.

Hiru hilabete preso

Irailaren 19an atxilotu zuen Espainiako Poliziak Igor Urresti, Espainiako Auzitegi Nazionaleko Javier Gomez Bermudez epailearen aginduz. «Erakunde terroristaren laguntzaile» izatea leporatu zion Espainiako Barne Ministerioak.

Atxilotu ostean, haren etxea miatu eta dokumentu ugari eta informatika tresnak eraman zituzten etxetik. Lau egunez inkomunikatuta eduki ostean, ondarrutarra kartzelatzeko agindua eman zuen epaileak.

Irailean atxilotu zutenetik, Madrilgo (Espainia) Estremera kartzelan izan dute preso ondarrutarra. Baldintzapeko askatasunean, epaiketaren zain da orain.

Argazki galeria ikusi.


Arraza arriskutsuetako txakurren kontrola egingo dute Ondarroan

Arraza arriskutsuetakoak diren txakurren kontrola egingo du Ondarroako Udalak.Eusko Jaurlaritzak Ondarroako Udalari helarazitako irizpideak kontuan hartuta, Ondarroan arraza arriskutsuetako zenbat txakur dauden kontrolatu nahi da. Horrez gain, udal lizentzia ere zein txakurrek duten jakin nahi du udalak.Hori dela eta, Pit Bull Terrier, Staffordshire Bull Terrier, American Staffodshire Terrier, Rottweiler, Dogo argentinarra, Fila Brasileiro, Tosa Inu eta Akita Inu arrazako txakurrak dituzten jabeei lizentziaren inguruan galdetuko diete udaltzainek. Lizentziarik ez daukaten jabeei ahalik eta bizkorren ateratzeko eskatuko diete.Aipatutako arraza horietako txakurrez gain, gorpuzkera gihartsua, itxura indartsua, irmoa, atleta-gorputza, bizkortasuna, kemena eta erresistentzia ezaugarriak dituzten txakurren jabeei ere ea lizentziarik ba ote daukaten galdetuko diete.Ondarroako Udalaren helburua herrian dauden txakurren eta euren egoeraren inguruko kontrol bat edukitzea da.Beste alde batetik, Ondarroako Udalak txakurrek leku batzuetan kaka egitea galarazita daukatela adierazten duten seinaleak jarri ditu, esate baterako, Plaiko Zubiaren inguruko berdeguneetan.


Bederatzi lagun hil dira Madeiran izandako hegazkin istripuan

Bederatzi lagun hil dira bart Madeiran (Portugal) izandako hegazkin istripuan. Aireratu eta hiru minutu geroago aireportuko radarrek hegazkinaren seinalea galdu zuten. Pilotua izan ezik, hildako guztiak famili bereko espainiarrak dira

Oraindik ez dira argitu zeintzuk izan diren istripuaren arrazoiak. Adituek ez dute inolako hipotesirik baztertzen; ezbeharraren unean eguraldia ona zen, eta hegazkina aireratzeko baldintzak primerakoak ziren. Hegazkineko bidaiari guztiak hil dira istripuan.

Lusa agentziak jakitera eman duenez, pilotua izan ezik, gainontzeko zortzi lagunak espainiarrak dira, famili berekoak. Pilotua, berriz, Erresuma Batukoa zen. Hildakoen artean hiru haur daude.


Cristina Loeda emakumezkoetan eta Ruben Lanz gizonezkoetan Otala Zelaiko azkarrenak

Cristina Loeda eta Ruben Lanz bakarka eta bikoteka Jose Luis Arrate eta Lurdes Colomo zizurkildarrak izan dira Joseba Mardoren oroimenezko Otala Zelai kros herrikoiaren txapeldunak. 78 lasterkarik hartu dute parte aurtengoan; horietatik 18k binaka egin dute 8 kilometro pasatxoko ibilbidea.

Giro ederreko lasterketa izan da beste behin ere Urkulu urtegiaren inguruan egiten dena. Ruben Lanz legazpiarrak 00:27:22ko denboran egin du ibilbidea eta hark bezala, berdin-berdin, irabazi ahal izango zukeen Sergio Gartzia oñatiarrak, biek batera zapaldu dute-eta helmuga. Emakumezkoetan, Cristina Loedak 00:33:08ko denbora egin du. Zizurkilgo bikoteak, azkenik, Loedarengandik gertu, 00:34:44an egin du ibilbidea.

Bertako korrikalariei dagokienez, lehen debagoiendarra, azaldu bezala, Gartzia izan da eta emakumeen artean Raquel Alonso arrasatearra. Bikoteetan Mari Fran Alonso eta Gaizka Romero izan dira lehenak. Aretxabaletar azkarrenak, azkenik, Beñat Arnaiz, Amalur Garitonandia eta Josu eta Zorione Errastik osatutako bikotea.

Informazio gehiago: www.herrikrossa.com


Zarautzen ospatu du urteurrena PSE-EE Elkargoak

Dozenaka herritar elkartu dira gaur goizean, Lege Zaharren Enparantzan, PSE-EEren ekitaldian, Elkargoaren 25. urteurrena ospatzeko.

Gloria Vazquez Zarauzko zinegotziak ireki du ekitaldia, eta haren ondoren, Eneko Andueza PSE-EEren Gipuzkoako idazkari orokorrak eta Idoia Mendia PSE-EEren idazkari orokorrak hitz egin dute. Ekitaldia Felipe Juaristik itxi du, olerki errezitaldiarekin.

Ondoren, Zazpi tabernan poteo solidarioa egin dute, eta amaitzeko, Ezkertokin izan dute bazkaria.


Power Rangersek bolada txarra atzean utzi du

Pasa den asteburuan, areto futboleko taldeek ezin izan zuten garaipenen plenoa egin. Oiartzunek eta Power Rangersek beren lanak txukun egin, eta jokatu zituzten partidak irabazi zituzten. Power Rangersen kasuan, bolada oso txar bat bukatutzat eman zuten garaipenarekin, hiru hilabete baitzeramatzan punturik eskuratu gabe. Miren Tabernak gol bateko aldeagatik galdu zuen.

Mutilen futbol talde nagusiak aukera ederra izan zuen larunbatean sailkapenean gora egiteko, baina ez zuen baliatu. Hondarribia azken sailkatuaren etxean jokatu zuten, baina berdintzea besterik ez zuten lortu.

Saskibaloian, Saskilagunak klubaren lehen taldeak lehendabiziko hiru laurdenetan agindu zuen, baina laugarrenean amore eman behar izan zuen. Bigarren taldeak bi puntuak poltsikoratu zituen.

Emakumeen Bigarren Maila

Oiartzun datorren asteburuan bueltatuko da kantxara.

Gizonen Erregional Ohorezko Maila

Hondarribia-Oiartzun: 1-1.

Emakumeen Euskal Liga

Oiartzun Bren liga hilaren 17an itzuliko da.

Gizonen Lehen Erregionala

Oiartzun B-Touring: 4-3.

Emakumeen Gorengo Maila

Oiartzun Ck hilaren 17an hasiko du Gorengo Mailako Gipuzkoako Kopa.

ARETO FUTBOLA

Gizonen Gipuzkoako Lehen Maila

Anoeta-Oiartzun: 3-5.

Gizonen Gipuzkoako Bigarren Maila

Power Rangers-Goierri: 4-1.

Gizonen Gipuzkoako Hirugarren Maila

Miren Taberna-Teep Samaniego Orixe Tolosaldea: 4-5.

SASKIBALOIA

Gizonen Gipuzkoako Lehen Maila

Bosteko Irauli A-Oiartzungo Saskilagunak: 53-48.

Gizonen Gipuzkoako Hirugarren Maila

Oiartzungo Saskilagunak B-Mekalki Aloña Mendi: 40-35.


Onddo Lasterketarako prestatu gaitezen!

Urriaren 14an jokatuko dira, Altsasuko ferietan, 10. Onddo Lasterketa eta 38.Eskolarteko Krosa. Izena ematea zabalik dago www.dantzalekusakana.com web gunean

Dantzaleku Sakana Klubak, makina bat babeslerekin batera, X. Onddo Lasterketa eta 38. Eskolarteko Krosa antolatu ditu Altsasuko ferietarako, urriaren 14rako. Hurrenez urren, Goizeko 11:00etatik aurrera kategoria txikiko probak jokatuko dira, 11:30ean Oinezko Onddo Martxa, eta 12:00etan Onddo Lasterketa (6,5 km). Proba ez lehiakor honen helburua atletismoa sustatzea da, eta gure paraje zoragarrietatik barna korrika eginez gozatzea, goiz ederra pasatuz.

Dantzaleku Sakana taldeko kideek aipatu digutenez, aurreko urteko printzipio eta xede berberekin jarraitzen dute. “Onddo Lasterketa proba ez lehiakorra da. Ez da denborarik hartzen ez sailkapenik egiten. Gozatzea, hori da asmoa. Orain onddoak ateratzen diren gure paraje zoragarrietatik barna korrikan ibiltzea da kontua, lagunartean eta inolako lehiakortasunik gabe goiza bikaina pasatuz” adierazi zute.

Bildutakoa, Josefina Arregi Klinikaren Lagunendako

Aurreko urtean bezala, aurten ere oinezkoendako martxa antolatu dute. “Duela urte pare bat Onddo Lasterketarekin Josefina Arregi Klinikaren Lagunak taldea laguntzen hasi ginen. Parte hartzeagatik 5 euroko laguntza eskatzen dugu eta jasotako guztia klinikaren lagunak taldeari ematen diogu. Aurten ere horrela eginen dugu. Bere laguntza eman zuen jendea bazegoen, baina korrika egitera ez zena ausartzen, eta horregatik oinezko ibilaldia antolatu genuen, aurten ere errepikatuko dena” nabarmendu dute. Etorkizunean ere onddo lasterketarekin beste talde batzuk laguntzea ez dute baztertzen. “Sakanan lan egiten duten elkarteak lehenetsiko ditugu, beti ere” gaineratu dute klubetik.

Hasieran kategoria txikikoen lasterketak jokatuko dira, 11:00etan, Altsasuko plazan. 11:30ean oinezko onddo martxan parte hartuko dutenak abiatuko dira eta 12:00etan onddo lasterketakoak. “Ibilbidea betikoa izango da, 6,5 km-koa. Oinezkoak eta korrikalariak eremu berdinetan ariko dira, baina ibilbide ezberdina egingo dute, elkarren artean traba ez egiteko. Plazatik, basoitxitik, San Pedrotik… bikain ibiliko gara” aipatu dute Dantzaleku Sakana klubekoek. Eta korrikaren eta oinezkoen festa honetan parte hartzeko deia egin dute. “Aurreko urtean 386 helduk parte hartu zuten oinezkoan eta korrikan eta 86 neska-mutikok eskolarteko krosan. Beraz, 472 lagun guztira. Ea aurten 500 partaide biltzen garen!” adierazi dute.

Partaide guztien artean Altsasuko feriekin lotutako hamaika lote zozketatuko dituzte, tartean 4 onddo saski preziatuak.

Izena emateko

Zabalik dago, www.dantzalekusakana.com web orrian.


'DantzanGo!' saioaren bigarren atala, gaur gauean, ETB1en eta eitb.eus-en

21:00etan emango du EiTBk berriz ere Zuriñe Hidalgok aurkezten duen lehiaketaren bigarren atala.

'DantzanGo!' dantza lehiaketak egun aldaketa izango du aste honetan; ez da ostiral iluntzean emango, igande iluntzean baizik. Ordutegia betikoa izango da: 21:00etan.

Bigarren saio honetan castinga gainditu duten zotzi dantza talde arituko dira. Koreografia bat prestatzeaz gain, euren taldeko kide bihurtu beharko dute saioan parte hartuko duten ospetsuetako bat, horien artean, Iñigo Txapelpunk, Iker Villa, Manu Maritxalar, Mitxel Santamarina, Miren Arrieta, Tania Dosousa, Ylenia Baglietto eta Ainara Ortega.

Talde bakoitzak bere koreografia defendatuko du Ainhoa Etxebarria, Paula Bujanda eta Asier Zabaletak osatzen duten epaimahaiaren aurrean. Saioaren amaieran, talde bat lehiaketatik kanpo geratuko da. Kanta eta dantza uztartuz, ziurtatuta daude ikuskizuna eta emozioa.


Olinpiadetan izena emateko azken eguna bihar

Gazte Asanblada Herri Olinpiadak prestatzen ari da eta izena emateko epea bihar bukatuko da. Parte hartzeko, taldean 10 lagun behar dira gutxienez, eta taldeek mixtoak izan behar dute.


Greba deialdiarekin hasiko da merkealdia bihar Araban

Hainbat saltokik bat egin dute, eta sindikatuek piketeak iragarri dituzte. Merkataritzako patronalaren presidentearen saltokiaren aurrean bilkura egingo dute. Bizkaian, atzo, bertan behera utzi zuten deialdia.

Arabako jantzi dendak grebara deituta daude biharko, neguko merkealdiaren lehen egunerako. ELAk, UGTk eta CCOOk asteartean egin zuten deialdia, 2009tik hitzarmena blokeatuta dagoela salatzeko. Zara, H&M, Pull&Bear, Maximo Dutti, Breshka, Oysho, Gables, Blanco eta Kirolak saltokiek jada iragarri dute bat egingo dutela deialdiarekin, eta sindikatuetako ordezkariek piketeak osatuko dituztela aurreratu dute.

Sindikatu eta patronalaren arteko adostasuna ez zen iaz posible izan, patronalak urtean hogei ordu gehiago lan egitea eskatzen zielako langileei KPIa igotzearen truke. Sindikatuek uko egin zioten eskaintzari. Orain sindikatuetako ordezkariek esan dute euren eskakizunak leuntzeko prest daudela, baina patronalak aurten egindako eskaerak euren lan baldintzak okertzen dituela diote, "dagoeneko berez prekarioak direnak", eta lanaldi murriztuaz eta mila eurotik beherako soldatak dituzten langileetaz ari direla gogorarazi dute.

Bizkaian biharko deiturik zegoen greba atzo geratu zen bertan behera, sindikatuek eta patronalak negoziatzen jarraitzeko adostasuna agertu ondoren.


Kongoko matxinoek ostirala baino lehen utziko dute Goma hiria

Jean-Marie Runiga M-23ko buruak adierazi du gobernuak bere partea betetzea espero duela orain

«Gomatik ostirala baino lehen erretiratuko gara». Hala iragarri du Jean-Marie Runiga Kongoko Errepublika Demokratikoko M-23 mugimenduko buruak. «Egia da eskaera pila ditugula, eta horiek betetzea nahi dugula; orain, ordea, Ugandako Gobernuarekin adostutakoa egingo dugu». Atzo, Sake eta Masisi hirietatik erretiratzen hasi ziren.

Ugandako presidentea bitartekari zutela, Joseph Kabila Kongoko presidentea eta M-23aren burua larunbatean bildu ziren Kampalan. Kabilak Goma hiria hamar egun baino lehen uzteko agindu zien matxinoei. M-23ak jakinarazi du Gomatik 20 kilometrotara erretiratuko direla, eta, soilik armadak eraso egiten badie itzuliko direla hirira. «Guk gure partea beteko dugu, espero dugu gobernuak ere berea betetzea».

Bestalde, Nazio Batuen Erakundeak jakinarazi du dagoeneko 140.000 herritar baino gehiago direla Kongoko gatazkaren ondorioz etxetik alde egin behar izan dutenak.


Muina

Itxia da behelainoa Moskun, gutxi gara beltzak, gaizki hartu gintuzten, erraz nabarmentzen gara, izuak hartuta egin dugu korrika behin baino gehiagotan, hankapean elur baltsa sentituz, haize hotza aurpegian, halakorik ez diet kontatzen gurasoei, ez ditut kezkatan utzi nahi, lehenaz gain, hemengo berriak haraino iritsiko ez direla pentsatuta lasaitzen naiz, kalean ematen digute heriotza, beltzak garelako, kanpotarrak garelako, ahulak garelako hemen, oso urte zailak izan dira, zortea izan dut, neuri ez zait sekula ezer larririk gertatu, begirazun izoztuak jaso ditut, baina ez naute harrapatu, ez naute jo, ezin jakin ordea, ez ote dudan zoritxarren bat zain.

Barre egin zioten Samueli botetan muin eman zion beltzari, bideo dibertigarrien sailean bota zuten egunetan, urtero irabazten duen dirutzagatik joan zitzaiola zabaldu zuten barre artean, zikinak halakoak, ez dakite zer den zeure azal kolorea gorrotatzea, ez dakite zer den masen idolo batek zure azal kolore bera izatea bat-batean, zure herrialdekoa izatea gainera, bizitzeko baimena eman balizute bezalaxe sentitzen zara, zu ere Kamerunekoa zarelako, Eto'oren herrialde berekoa.

Zenbat muin eman behar den, bizitzeko baimenaren truke.


Udalerri guztiak itxita astelehenetik

[BERRIAtik hartutako informazioa]

Babes Zibileko Planaren Batzorde Teknikoa (Labi) bildu da gaur eguerdian, eta Eusko Jaurlaritzak neurri zorrotzagoak iragarri ditu Araba, Bizkai eta Gipuzkoarako. Koronabirusaren zabaltzea saihesteko neurri nagusien artean, «udalerri guztien itxiera perimetrala» ezartzea erabaki du, eta pertsonen arteko bilerak, eremu irekietan eta itxietan, gehienez lau kidetara mugatzea —bizikidetza unitate bereko lagunak dira salbuespena—. Dekretua bihar argitaratuko dute, eta neurri berriak astelehenean sartuko dira indarrean. Neurri horiek bat egiten dute Jaurlaritzak asteazkenean Espainiako Osasun Ministerioari eta gainerako erkidegoei adierazitakoekin.

Bidasoari dagokionez, Irun eremu gorrian dago. Beraz, gaurko Labiren erabakiez gain, ostalaritzaren itxierari aurre egin beharko diote hirian asteartetik aurrera.

Establezimenduen itxiera ordua 19:00etara aurreratzeko aukera, berriz, atzera bota dute. Jaurlaritzaren iritziz, neurri hori etxeratze ordua 20:00etara aurreratzearekin lotua dago. Azken neurri horrek, ordea, 926/2020 Errege Dekretuaren egokitzapen bat eskatuko luke, eta Espainiako Osasun ministro Salvador Illa halako aldaketak egitearen aurka agertu da. Eusko Jaurlaritzako Osasun sailburu Gotzone Sagarduiren esanetan, «akats bat» da Madrilen jokabidea, eta kasuen hazkundeari aurre egiteko aukera bat «galdu» da: «Gaueko jarduera mugatzeko ordutegia aurreratzeko aukerarik ez izateak esku hartzeko gaitasuna murrizten digu». Gauzak hala, establezimenduek 20:00etara arte irekita egoteko aukera izango dute, eta etxeratze agindua 22:00etan mantenduko da.

Hamalau egunetan 100.000 biztanleko 500 kasuen langa gainditzen duten 5.000 biztanletik gorako herrietan, berriz, ostalaritza establezimenduen itxiera mantenduko dute; hoteletako jantokiak, bezeroentzako ostatuak, gasolindegiak eta zerbitzuguneetako jantokiak dira salbuespena. Era berean, herri eta hiri horietan, taldeko kirola bertan behera geratuko da, profesionalen eta erdi-profesionalen kasuan izan ezik.

Gaur emandako datuen arabera, eremu gorrian sartu da hiru lurraldeetako batez bestekoa, Gipuzkoa eta Araba 500eko langatik behera dauden arren. Hala, erkidegoa «ziurgabetasun handiko» egoera batean dagoela uste du Jaurlaritzak, eta bilakaera epidemiologikoa «oso kezkagarria» dela: «Goranzko joera dagoela berretsi da, oraindik luzatu daitekeena».


Nuarbeko

pantanora irteera hilaren 10ean

Mendiriz Mendi elkarteak irteera antolatu du, Atzegi elkarteko kideekin batean. Asmoa dute maiatzaren 10ean goizeko 09:30etan abiatzea Hernanitik. Irteera egun osokoa izango da eta bazkaria eraman behar da. Izena emateko epea maiatzaren 8an bukatuko da.


XIII. Ramon Latasa Saria eta asto proba Santiburtzioetako asteburuan

Abuztuaren 10ean, igandean, 19:00etatik aitzinera jokatuko da XIII. Ramon Latasa saria pilotalekuan.

Antolatzaileak lan handia egiten ari dira eta 2002tik honat, urtero bezala jaialdi bikaina antolatu dute, elkartu daitezkeen hamar aizkolari onenekin bost bikote osatuz: Floren Nazabal-Ander Erasun; Aitzol Atutxa-Ugaitz Mugerza; Donato Larretxea-Felix Etxeberria; Iñaki Azurmendi- Jon Rekondo eta Unai Otaño-Joxemari Olasagasti.

Orain arte lau proba desberdin egin behar izaten zituzten. Aurten, ordea, lan bakarra izanen dute, baina lan luzea. Bikote bakoitzak 16 enbor moztu beharko ditu; hamar kanaerdiko eta sei 60 ontzako.

Euskal aizkora probak gehiago dira iraupeneko probak abiadurakoak baino. Txapelketetan iraupena beti izaten da ordu erditik gorakoa eta zaleei hori gustatzen zaie. Horregatik aldatu da aurten.

Ekitaldi berean, Migel Mindegia handia arituko da kanako enbor bat mozten, 65 urterekin. Mindegia oraindik gogoratzen da bere maisua izan zen Ramon Latasaz, eta berak ere omenaldia egin nahi dio marka handi bat eginez.

ASTO PROBA

Herri kirol zaleek ederki pasatzeko aukera izango dute abuztuaren 9an, larunbata, 19:00etatik aitzinera, Ulibeltzak elkarteak antolatutako herri kirol jaialdian. Aspaldiko urteetan gazte koadrila batek herri kirol saioa egiten du bestetan, sekulako giroa sortuz. Aurten ere proba berezia izanen da. Asto proba jokatuko dute, zubi berrian. Hiru asto arituko dira lehian eta 550 kiloko harria erabiliko dute 15 minutuko saio batean. Asto bakoitzak bi laguntzaile izanen ditu: Darko astoarekin Unai Bertiz eta Igor Bertiz; Isidro astoarekin Arkaitz Vicente eta Luis Ibarra eta Bisente astoarekin, Iñaki Aranbillet eta Xabier Petrirena.


Zarauzko alkategaiekin mahai ingurua, hilaren 18an

Zarauzko alkatetzarako hautagai guztiak bilduko ditu Urola Kostako Hitzak datorren asteazkenean, hilaren 18an, Antoniano aretoan. Mahai-ingurua 19:30etan izango da, eta bertan izango dira Imanol Lasa (EAJ), Juan Luis Illarramendi (Bildu), Jon Mendizabal (H1! ), Patxi Elola (PSE-EE), Andoni Ibarguren (EB-Aralar) eta Rafa Olaizola (PP), moderatzailearen galderak erantzuteko prest. Herritarrek ere izango dute aukera galderak egiteko.


Turistek eta bisita gidatuek, gora

Turismo garai oparoena, uda sasoia, hasi besterik ez da egin; Oñatiko Turismo Bulegoak, ordea, urte honetan, ekainera arte jasotako bisitari kopuruaren balorazioa plazaratu du txosten batean. Bai turista kopuruak eta baita bisita gidatuenak ere gora egin du nabarmen hilabeteotan.

Oñati bisitatzen duten kanpotarren kopurua bataz beste %4 handitzen da urtero. Aurtengo gorakada, ordea, askoz ere handiagoa izaten ari da. Iazko urtarrila eta ekaina arteko datuekin alderatuta, 2004ko aurreneko sei hilabeteetan %12 hazi da turisten zenbatekoa. Iaz 5.538 bisitari jaso zituen Oñatik, aurten 6.336.

Gorakada oso nabarmena da bisita gidatuak eskatu dituzten kanpotarren kopuruan. Kopuru hau bataz beste %18’5 ari da handitzen urtero. Aurten, ordea, gehiago hazi da, ekaineko datuak kontuan hartuz. Aurtengo ekainean 1.500 lagunek hartu dute parte bisita gidatuetan, iaz baino 580 gehiagok, eta 2002an baino 240 gehiagok. Urtarrila-ekaina epean berriz, aurten 4.200 pertsona izan da bisita gidatuetan, iaz baino 700 eta eta 2002an baino 1.500 gehiago.

Bisita gidatuak, %49tik %76ra

Kanpotik herria ikustera etorritakoen %49k erabili zuen zerbitzua 2003an, aurten, berriz, %76k. Bisita gidatuen sasoi oparoena ekainera artekoa izan ohi da, kanpoko talde gehien jasotzen den garaia, hain zuzen ere. Taldeak ikastetxeetatik edo erakunde erlijioso eta kulturaletatik etorri ohi dira esaterako.

Bisita gidatuetan parte hartzen duten lagunen ezaugarriei dagokienez, aurtengo aurreneko sei hilabeteetan %54 espainiar estatutik etorritakoa izan da, Madrilgoa eta Kataluniakoa batez ere, %39 Erkidegokoa, %4'5 atzerrikoa eta %3 Oñatikoa bertakoa. Adina kontuan izanda, eta iazko datuen arabera, Oñatira datozenen gehiengoa, %42, jende heldua da, %31 erretiratuak, eta %27 gazte-jendea.

Aurtengo udara begira, eta iazkoan izandako harrera ona kontuan izanda, Oñatiko turismo bulegoak eskaintza bikoitza izango du bisita gidatuetan: batetik, ohikoa, kulturala edo artistikoa; eta bestetik, natur ingurunekoa, Oñatiko parajeak ezagutzeko aukera ematen duena.


Lagun Onak Mendi Bazkunaren tabernan eskuratu daiteke 'Nire barneko mendiak' liburua

Elkarteak Elizkalean duen tabernan eskuratu daiteke liburua. Egunero, 12:00etatik aurrera izaten da zabalik taberna.

Jose Mari Azpiazuk (Azpeitia, 1953) urrian aurkeztu zuen Nire barneko mendiak liburua salgai da dagoeneko Lagun Onak Mendi Bazkunaren tabernan (Elizkalean). Egunero 12:00etatik aurrera izaten da zabalik taberna.


Betiko patxadan dago Gaintza

Haize fina dabil Gaintzako plazan, asteazken goizean, udaberria aurreratua dagoen arren. Kalean inoren hitzotsik ez, haizearen firrindarena ez bada. Dozena erdi bat auto aparkatuta, jendea etxean dagoen seinale. Errepidean, ohi baino joan-etorri gutxiago: ordubetean bi auto igaro dira harrizko zoruan traka-traka.

Egiari zor, ez da edozein lanegun arruntetatik oso bestelakoa patxada hori, Gaintza lasaia baita berez. Baina koronabirusaren izurria iritsi da Goierriko herri garaienaren 448 metroetaraino ere, eta aldatu ditu ohiturak.

Tabernak eta jatetxeak itxita daude. Kaletxikiko leiho eta ate, kontraleihoak botata. Oteñen, berdin. On-Bide elkarteko ate-pertsianan, itxieraren agindua orri handi batean ondo bistan dago itsatsita; «momentuz martxoaren 29ra arte». Lekutan da. Jolas parkea zintaz zigilatua, frontoia ere isilik, goiko merendalekuan mahai pare soila.

Barberotegi etxe aurreko lorategian sumatzen da mugimendua. Aitzurrarekin ari da Ricardo Iruarriz: «Normalean mugimendu handirik ez da egoten hemen, eta orain gutxiago. Denak etxean sartuta egongo dira. Lana ere etxetik egiten du askok. Pareko etxekoak bezala; komertziala da, baina etxetik ari da», dio, «txapuza batzuk egin bitartean».

Behean bizi da Iruarriz, baina Gaintzara igotzeko ohitura egunero zeukanez lehen ere, eutsi dio. «Iloba etortzekoa zait orain, laguntzera». Lanak eta mantenimendu beharrek ez dute barkatzen etxe handi horietan.

Gaintzar bat hil du birusak

Udalerri txikia izanagatik 120 biztanle, koronabirusaren estatistiketan krisialdiaren oso hasieratik agertu zen Gaintzan kutsatu bat zegoela. Ordiziako San Jose egoitzan bizi zen emakumezko bat zen, eta zoritxarrez birusak eraman du mundu honetatik. Herrian bertan ez da kasu positiborik atzeman.

Bien bitartean, inoiz iritsiko den normaltasunean begirada jarrita, bakoitza bere zereginetan ari da. Udala ere lanean ari da. «Herria lasai dago. Haur eskola itxita dago, udaletxean lanean ari gara baina ateak itxita. Zerbait denean kasu egin behar zaio herritarrari. Ea laster jartzen den egoera konpontze bidean», azaldu du Inaxio Elosegi administrariak, udaletxeko leihotik.

Herriko aguazila, traktore handi batekin, lur lanetarako prestatuta badoa nora-hara. Ardiak bakeoso daude hausnarrean beheraxeago, artile luzatua haizeak laztantzen dien bitartean. Egur lanetan ere bai basomutilak, pinudi bat ateratzen. Bertan geratzeko gogoarekin agurtu du bisitari bakana Gaintzak.


NA+k eta PSNk gehiengoa dute Burlatan

Aldaketak ez ditu emaitzak errepikatu. 17 zinegotzitik 9 eskuratu dituzte Navarra Sumak eta PSNk.

UPN, PP eta Ciudadanosen koalizioak bost zinegotzi eskuratu ditu Burlatan. Lehen indarra dira. PSNrekin goberna dezake, lau eskerleku eskuratu dituzte sozialistek. EH Bilduk 2015ean baino zinegotzi bat gutxiago izanen ditu lau. Burlata Aldatu izan zen alderdirik bozkatuena 2015ean; hiru zinegotzi galdu ditu.

Nafarroako foru hauteskundeak, Burlatan

Navarra Sumak eskuratu ditu boto gehien Burlatan Nafarroako foru hauteskundeetan. PSN da bigarren indarra. Ondoren, Geroa Bai eta EH Bildu.


Azaroan hasiko dira kanpoko igerilekuak eraikitzen

Kanpoko igerilekuen obra adjudikatu du udalak; bederatzi hilabetean amaitzea aurreikusi dute.

Elizaldeko kanpoko igerileku berrien obra adjudikatu du Elorrioko Udalak, eta azaroan bertan hasiko dira beharrean. Construcciones Olabarri enpresak edukiko du lanen ardura, eta bederatzi hilabetean amaitzea aurreikusi dute. 991.457 euroko aurrekontua daukate; gobernu taldeak azaldu duenez, lizitazio sasoian baino %25 txikiagoa da diru kopurua. Adjudikazioa udalbatzarrak onartu zuen joan zen asteko osoko bilkuran. EAJk eta PPk egin zuten alde, eta Bilduk kontra. Koalizioaren izenean, Jon Ander Graciak esan zuen ez daudela igerilekuak egitearen kontra, baina bai proiektu horren aurka. Kostu ekonomikoa berbagai izan zuen: “Etorkizuna baldintzatuko du. Putzu ilun bat izango da etorkizunean herria kudeatuko dutenentzat”.

Horrez gainera, igerilekuak egin ala ez erabakitzeko partaidetza prozesuaren izaera kritikatu zuen Graciak: “Gure ustez, propaganda hutsa izan da”. Udalak inkestak egin zituen telefonoz eta kalean karpa bat ipinita. Joseba Mujikak (EAJ) proiektua defendatu zuen, baita parte-hartze prozesua ere. Bere ustez, herritarrek eman dute iritzia, eta horri balioa eman behar zaio. 208 ekarpen jaso zituzten, eta %80 aldekoak izan ziren; telefono inkestetan, lautik bat agertu zen alde, eta hamarretik bakarra kontra. Gobernu taldeak, hasiera batean, aurrekontuetatik aparte utzi zuen proiektua, herritarren iritzia jakin guran. Prozesuaren ostean, uztailean onartu zen igerilekuak egitea. Eta hiru igerileku egongo dira instalazioan.


BBCk mila lanpostu murriztuko ditu

Zuzeneko telebista geroz eta etxe gutxiagotan ikusten dela esan du BBCren zuzendaritzak. Ondorioz, erabiltzaile gutxiagok ordaintzen dute lizentziaren kuota. 210 milioi eurotako defizita metatu du hedabideak.

"Erabaki zailak" hartu behar izan dituztela adierazi du BBCko zuzendari nagusi Tony Hallek hedabideak metatzen duen diru galerari aurre egiteko. Erabaki horietako bat da mila lanpostu inguru murriztuko dituztela 2016-2017 urteen artean galerei aurre egiteko abian jarriko duten plangintzaren barruan.

BBCk 150 milioi liberatako —200 milioi euro inguru—defizita dauka, eta bi urtereen buruan hori gainditzea jarri dute helburu. Munduko hedabiderik handiena da BBC. 24.000 langile ditu Erresuma Batuan eta mundu osoan.

Hallek azaldu du geroz eta jende gutxiagok ikusten duela zuzeneko telebista, eta ondorioz, geroz eta jende gutxiagok ordaintzen duela lizentzia baimena eskuratzeko kuota. Zazpi urtez kuota —145,50 libera— ez dutela igo nabarmendu du Hallek. Baina, neurri hori ez da izan nahikoa.


Aste honetan final laurdenetako partidak jokatuko dira Etxeberri elkartean

Etxeberri elkartean final laurdenetako honako lau partidak jokatuko dira aste honetan: Alejandro-Gorka/Chepe-Mikel; Iñigo-Yon/Cesar-Candido; Echeverria-Vadillo/Manolo-Cordero; eta Angel-Pintado/Jesus-J.


Arazo integrala

Haserre bai haserre mintzatu zen atzo Arantxa Tapia Ekonomia sailburua, eta ez arrazoi gutxirekin. 2012an Lakuara iritsi zenean hezur gogorra aurkitu zuen laneko mahaiaren gainean, Fagor Etxetresnak —mugimendu kooperatibistaren izar hura— ezerezera amiltzen ari zela jakin zuenean. Bideratu zuten nolabait egoera, eta CNA Groupek Edesa Industrialentzat zituen asmoek etorkizun oparo bat marraztu zuten zeruertzean. Errealista ematen zuen planak, baina errealitateak errealismoari irabazi egin dio azkenean, eta Fagor Etxetresnek pilatutako ezintasunek gainezka egin diote Edesari. Saldu bai, saldu du, baina ez behar beste, ez pilaturiko zor horri erantzuteko adina. Edesak konkurtsoaren aurrekora jo duela prentsaren bidez enteratzea izan da okerrena Tapia sailburuarentzat. Langileek ere halaxe jakin dute, nahiz bertan egunero lanean ari zirenek asteak zeramatzen susmo horiekin, ez baitzekiten ezer seguru. Sektoreari egotziko diote ardura. Eta bai, bada hori ere. Krisiak, etxegintza ez ezik, etxerako tresnen industriari egin dio kalterik handienetakoa. Krisiaren urteotan, erdira-edo murriztu dira etxeko tresnen salmentak. Eta krisia atzera geratzen ari bide den honetan salmentak ez dira, bistan denez, biderkatu. Esango dute sektorearen egoerak duela ardura. Turkian eta bestetan merkeago ekoizten dituztela garbigailuak, irabazi tarte handiagoak dituztela; eta bai, izango da hori ere, lehiatzeko tarterik gabe gelditzen ari dela Europako industria. Baina ez da hori bakarrik; hori bakarrik, ez. Izan ere, garestia baldin bada hemen ekoiztea, are garestiagoa da hemen erostea. Eta krisiak hondatu eta makurtuta utzi zituen soldata eta lan baldintza hauek ere badira krisiak irautearen motibo. Soldata miserableekin, izan ere, hobeto garbigailua ez konpontzea, berririk ez erostea. Krisitik ateratzeko bideak, izatekotan, integralak izango baitira; soldatei eta baldintzei buruzko eztabaidarekin hasita.


Pottokak eta Havermansek hiru kontzertu eskeiniko dituzte Baztanen ortzirale eta igande bitartean.


«Aurkezpenean sinatuko nukeen orain nagoen egoeran egotea»

«Partida gogorra» espero du Iker Irribarriak etzi (Arama, Gipuzkoa, 1996). «Jokinek [Altuna] orain arte ez du eman bererik, baina maila handiko pilotaria da». Irabaziz gero, finalerdietara, eta, galduz gero, etxera. Final kutsuko final-laurdena izango da Atano III.a pilotalekukoa.

Non dago sekretua Jokin Altunari partida irabazteko?

Esatea erraza da, baina egitea zaila. Pilotan abiaduran egoten da sekretua beti, eta ea asmatzen dudan bolearekin eta pilota azpitik astindutakoan abiadura ematen.

Asmatuz gero, saketik min handia egin diezaiokezu Jokini.

Bai... Konfiantza hartu behar dut sakearekin. Min handia egiten dut batean, eta tantoa oparitzen dut bestean; ezin dira egin opari horiek, eta are gutxiago horrelako partida batean.

Lotuta eta zurea eman ezinik ibili zinen joan den astean Urrutikoetxearen aurka. Zein ondorio atera duzu?

Gauza asko dauzkat hobetzeko. Egun batzuk igarota, ordea, orduan baino askoz gusturago nago joan den larunbatean egin nuen partidarekin. Berotan zaila izaten da hausnarketa ona egitea. Zorte txarra ere izan nuen tanto batzuetan, eta ea Jokinen aurka zorte hobea daukadan eta kontzentratuta jokatzen dudan.

Buruz buruko txapela irabazita, nahi eta uste baino gehixeago ari al zaizu kostatzen lau t'erdiko jokora egokitzea?

Ez dakit... Beti kostatu izan zait lau t'erdian ondo jokatzea. Afizionatu mailan ere ez nuen jokatu ikaragarrizko partidarik lau t'erdian, eta lehen baino are gehiago kostatzen da profesionaletan. Nik ere antzematen dut hori. Baina txapelketaren aurkezpenean sinatuko nukeen orain nagoen egoeran egotea.

Etxebarri, Bilbo... eta Donostia orain, Atano III.a. Gustatzen zaizu pilotalekua zure jokamolderako?

Aitzakiarik ez dago. Oso pilotaleku azkarra da, eta lurrean irrist egiten du pilotak. Ez dakit erabat komeni zaidan pilotalekua den, baina, abiadura emanez gero eta aginduz gero, berdin dio pilotalekuak. Tantoak egitea da kontua.

Gustura gelditu zara aukeratutako pilotekin?

Bai, bai. Nire aldetik ez dago arazorik. Txukunak dira lau pilotak. Argi zegoen azpitik gehiago ibiltzen diren pilotak aukeratuko zituela berak, baina nire gustukoak aurkitu ditut nik ere.

Porrota litzateke finalerdietan ez sartzea?

Ez dut esango porrota litzatekeenik, baina kolpe handia hartuko nuke. Aukerak dauzkagun guztietan amesten dugu aurrera egitea, eta gero eta hobeto sentitzen ari naiz. Hori bai, espezialista handi bat edukiko dut parean. Bion artean Jokin da lau t'erdiko jokoan espezialista. Niri asko kostatzen zait jokamolde honetara egokitzea, eta uda oso gogorra izan da, gainera. Ezinezkoa da denera iristea, baina, galdu eta kolpe handia hartuta ere, pilota ez litzateke amaituko igandean.


Oroituz

Urria erditsutan eman zuen azken hatsa. Adiskideak ginen, aspalditik. Eritasun tzar batek beste mundura eraman zuen, garaizegi: ehunka kidek –Agergarai-Olaso, Berzaitz eta Bedaxagar sendiez gain, Euskal Herrian zehar askok– dolu dute gaur Dominika Agergarai ez dutelako gehiago Zuberoako xendretan gurutzatuko.

Badira jendeak, horrela, ez direnak sekula zinkurinaz eta auhenez entzuten. Umoreari eta arraileriari esker gainditzen dituzte zailtasunak eta saihetsean dauzkatenei are urrunago tematzeko kemena txertatzen diete. Alde horretatik Dominikak ez zuen parerik: zirtoak, bertsoak, gogoeta sakonak, kanta zaharrak eta berriak, azterketak, hitzak beraien zabalerarik eskuzabalenean erabiltzen zituen, biolentziari halatan bidea zerratuz.

Ingurua pozez josiaz, Zuberoako laborantza eta kultura alorrean sartu zuen atzamarra: Habia elkarteko lehendakari izan zen, Urdiñarbeko Musika Egunaren sortzaile, Muskildiko pastoraletan arizale, maskaradetan buhameen prediku idazle eta hondar urteotan, Azkorri ardi-gazta kooperatibaren eraikitzaile.

Saltsa zaporetsu guztietako zalia zen.

Umezurtz utzi gaitu.


Alberto Barberenak eta Vanesa Pachak irabazi dute Iruritako IX. Herri lasterketa

Emakumezkoetan, Marina Vicente eta Miren Meoki baztandarrek bigarren eta hirugarren postuak eskuratu dituzte

Maiatzaren 28an burutu zen Iruritako Herri Lasterketaren bederatzigarren edizioa. Helduen lasterketan 45 korrikalarei atera ziren eta haurren lasterketan 80. Gizonezkoetan Alberto Barberena nagusitu zen eta emakumezkoetan, azken bi urteetan bezala, Vabesa Pacha.

Gizonezkoek 7 kilometro eta erdiko lasterketa egin zuten eta emakumezkoek 5 kilometrokoa. Alberto Barberena baztandarrak 25 minutu eta 21 segundo behar izan ziuen lasterketa burutzeko. 9 segundoko aldea atera zion Daniel Sanz-i (25:30) eta hiru minutu eta erdi baino gehiago hirugarren izan zen Ganix Lasari (28:54).

Emakumezkoetan, Vaneca Pachak 18 minutu eta 28 segundoko denborarekin irabazi zuen. Marina Vicente elizondarra bigarren izan zen (19:42) eta Miren Meoki lekaroztarra hirugarren (29:30).


Andaluzia, inoiz baino gertuago

Euskal Herri osotik etorritako Andaluzia etxeak Lasarte-Orian elkartu dira asteburuan, 29. FARAE topaketak ospatzeko. Bapo jan dute, kantuan eta dantzan egin dute, eta kilometro askotara daukaten jaioterria gogoratu

"Gaur (atzo) topaketa hauetan bildu garenetatik askok 50 urte baino gehiago daramatzagu jaioterritik urrun, gure sustraietatik urrun. Kantatu, abestu eta goza dezagun festaz". Semblante Andaluz elkarteko lehendakari ohi Jose Perezen hitzak dira. Semblante Rociero koruan parte hartzen du: gitarra jo eta kantatu egiten du. Aurtengo FARAE topaketetarako abesti berri bat prestatu dute. Aitortza egiten diete Euskal Herriko andaluziar etxeei eta abesten dute sorterritik urrun egoteak sortzen dituen sentimenduez: nostalgia, tristura, herrimina... Andaluziatik ehunka kilometrotara bizi arren, inoiz baino gertuago egon ziren euren jaioterritik Michelingo kirol gunean elkartu ziren pertsonak.

Meza ospatu zuten goizean, Arantzazuko Ama elizan. Ramon Uribe-Etxeberria apaiz beteranoak gidatu zuen elizkizuna, eta Semblante Rocierok jarri musika. Michelingo kirol gunetik kanpo egin zuten ekintza bakarra izan zen. Agintariei harrera egin aurretik, emanaldiak taula gainean: Lasarte-Oriako Gitanillas del Alba eta Duende, Sestaoko Triana eta Barakaldoko Sueños. Euskal eta andaluziar kulturek bat egin zuten segidan. Ruben Arranzek eta Amaia Gonzalez Caballerok aurreskua dantzatu zieten erakunde desberdinetako ordezkariei.

Protokolo ekintza bukatutakoan, bazkaltzera eseri ziren. Portugaleteko Sukalde katering enpresak prestatu eta banatu zuen menua: entsaladilla errusiarra eta foie-grasa hasteko, babarrun beltzak gero, bakailaoa piper eta tomate saltsarekin eta arkume menestra. San Markos tarta goxoa jan zuten postrean. Atzoko otordua antolatzearen arduradunak esan zuen laurehun pertsona elkartu zirela bazkaltzeko. Etorri ziren Barakaldoko andaluziar etxeko kideak, Arrasatekoak, Bilbokoak eta Sestaokoak, besteak beste.

Arratsaldean ere festa

Digestioa egiteko ez dago sevillana batzuk dantzatzea baino hoberik. Hori pentsatu zuten behintzat Michelinen elkartu zirenek. Ia ordubetez aritu ziren kantuan eta dantzan, arratsaldeko emanaldi sorta hasi aurretik. Errenteriako Aljarafek, Durangoko El Surrek eta Gasteizko Raices del Sur taldeekin berotu zituzten motorrak, aurtengo topaketetako hitzordu nagusia hasi zen arte: Malagatik etorritako SonSonySal taldeak dantzan jarri zituen ikus-entzule guztiak.

Duela lau urte antolatu zituen azkenekoz Semblantek FARAE topaketak. Berez ez zegokien beraiei aurtengo edizioko lanak hartzea, baina eskatu egin zieten, eta, Udalaren laguntzarekin, onartu egin dute. Atzoko arrakasta ikusita, ez litzateke harritzekoa izango hemendik gutxira kirol gunea berriro ere Euskal Herri osotik etorritako andaluziarren topagune bihurtzea.

Argazki galeria


Alkategaiaren aurkezpena eta Bilgunearen irekiera

Astelehenean, EH Bilduren Tolosako alkategaia aurkeztuko dugu jendaurrean. Horretarako, Tolosako Bilgunea ere irekiko dugu eta bertan izango da alkategaia gertutik ezagutzeko aukera. Aurkezpena 19:00etan egingo dugu Bilgunean (Alkartetxea).


'Ziklope zaindaria' eskultura jarri dute Zarauzko Nafarroa kaleko biribilgunean

Dagoeneko jarri badute ere, ostegunean egingo dute Daniel Txopitearen eskulturaren inaugurazio ofiziala. Eguerdian izango da, arte munduko adituekin.Ziklope zaindaria eskulturan oinarritu dira artistaren izen bereko bekaren logotipoa egiteko. 2012ko azaroan, Arte Sorkuntzarako beka aurkeztean, udalak jakinarazi zuen asmoa zuela Txopitearen eskultura Zarautzen jartzeko, Jorge Oteizak eta Nestor Basterretxeak gutun bidez bere garaian erakundeari eskatu zioten moduan: “Pentsatzen dugu kulturalki interesgarria izan daitekeela Daniel Txopitea artistaren obra bat jartzea, eta horren bidez aukeratutako espazioari prestigioa ematea. Ez dago aipatu beharrik bere lanek lortu zuten maila altua, ezta Zarautzekin izan zuen

harreman estu eta luzea ere”.

Txopiteak arte garaikideari egindako ekarpena aitortu nahian Zarauzko Udaleko Kultura Sailak bat egin du bi eskultoreen nahiarekin, eta horregatik erabaki du eskultura herriko leku “nabarmenenetako” batean jartzea.


Perretxikotara joaterakoan, kontuan hartu beharrekoak

Perretxiko garaia da. Baina, gutxi daude. Euri faltak asko txikitu du perretxiko kopurua. Gutxi egonda ere, kontu handiz joan behar da euren bila.


8.000 boleto salduta, Elorrion herri galdeketa egin ahalko du Gure Esku Dagok

Euskal Herriko etorkizun politikoaren inguruko herri galdeketa gertuago dago Elorrion.

Pauso berri bat eman du Gure Esku Dago mugimenduak, antolatutako errifaren 8.000 boleto saldu ostean; galdeketa aurrera eramateko, beste arlo batzuen artean dirua ere behar dute, eta horregatik, errifari esker galdeketa posible izango dela adierazi dute Gure Esku Dagokoek.

Zozketa, egina

Erabakitzeko eskubidearen aldeko mugimenduak herriko komertzio eta elkarteei eskerrak eman dizkie. Izan ere, horiek emandako produktu eta opariekin prestatu dituzte sariak. Zozketa egin dute dagoeneko, eta zenbaki sarituak mugimenduaren Facebook edota Twitter orrialdeetan begiratu daitezke, besteak beste.


Agur 2012-13 denboraldiari

Urtebete pasatu da, eta bukatu da denboraldia dagoeneko Iraurgi SBrentzat. Guztiek gogoratuko duten beste denboraldi bat izan da aurtengoa. Lehen taldeak bigarren urtez jarraian jokatu ditu Urrezko LEB ligara igotzeko kanporaketak eta harrobia ere ez da atzean gelditu emaitza onak batzerako orduan. Euskadiko, Gipuzkoako eta gainontzeko selekzioetan jokatu duten jokalariak edukitzeaz harro dago kluba, baina hori denboraldian zehar egiten den lan gogorraren fruitua da. Emaitza horiek ikusi ahal izan dira, besteak beste, Espainiako Txapelketan bi talde izan direlako, eta Movilquick Azpeitiak lehen 16 taldeen artean amaitu du, Euskadiko txapel bana ere lortu dute Betiko Kafea A eta Sarralle ISBk.

Ospatzeko asko zegoen, beraz, eta denboraldi bukaera ospatzeko eguna Oñatzera igoerarekin hasi zuten jokalari eta entrenatzaileek. Aurtengoa zazpigarren igoera izan zen eta 30 bat lagunek hartu zuten parte. Indarrak berreskuratzeko bazkaria egin zen gero, eta Hotel Loiolako jangela goraino bete zen. Klubeko jendeaz gain Udaleko ordezkariak ere izan ziren bertan eta bazkari bikainaz gain, giro ezin hobeaz disfrutatzeko aukera izan zuten. Mus partidak, bertsolariak, txiste eta anekdotak… talde bakoitzeko jokalari onenaren garaikurrak ere ez ziren falta izan. Klubeko arduradunek esan bezala, ez zen agurra soilik izan, 2013-2014 denboraldiari ongi etorria egin baitzioten.


Froomeri begira den-denak

San Martin harrian amaituko da gaurko etapa, Pirinioetako lehenengoa. Chris Froome lider sendo gisa iritsi da mendiko etapetara. Gaur, lasterketak sartu-irtena egingo du Zuberoan.


Gaur da Piztu Lezoren laugarren irratsaioa

Piztu Lezoren laugarren irratsaioa gaur egingo dute, 19:00etan hasita. Haien Youtubeko kanalean emango dute, zuzenean. Jorratuko dituzten gaien artean, aurrerapen garrantzitsu bat eman dute: antxotarrekin egindako dantza eta musika erronkaren herriko bideoa zabalduko dute.

Izan ere, Lezok Antxori This is the fiesta abestiarekin erronka jo zion, ea nork jarri herritar gehiago (bideo bidez) jarri dantzan. Lezoko zatiaren emaitza ikusteko aukera izango da gaur, beste edukiekin batera, Piztu Lezoren irratsaioan.

Galdera da: nork irabazi ote du erronka hori? Aurki erantzuna.


Urria kultur ekitaldiz gainezka heldu zaigu

Usategietako igandea 15ean izanen da

Urtero bezala, urriaren hirugarren igandean ospatuko da Usategietako igandea. Goizeko ekitaldirik prestaturik ez badago ere, usategiak bisitatzeko aukera izanen du edozeinek. Arratsaldez berriz, 5etan Baztango dantza taldeak ordu beteko saioa eskainiko du. 6’30etan dantzaldia hasiko da Alaitz eta Maider taldearen eskutik. 10ak arte jotzen egonen den talde honen atsedenaldian eginen da urteroko zozketa. Ohitura den bezala, sari nagusia 12 usokoa izanen da. Bigarren, hirugarren eta laugarren sariak herriko bestetan egindako egurrezko lanak izanen dira; abuztuaren 17an motozerra erakustaldian egindako orgatxoa, lorontzia eta bi aulki jasoko dituzten irabazleek. Egunean zehar lortutako dirua joan den urtean ttipi-ttapa telebistarentzat izan bazen ere, aurten Etxalarko Andra Mari dantza taldeari eskainiko zaio.


Jai Alai World Tourreko irabazleen lehia ikusgai, Urriko Azken Jai Alain

Hormaetxeak eta Lopezek Egigurenen eta Enbilen kontra jokatuko dute astelehenean. Aurretik, Gonzalo-Inza eta Olharan-Minvilleren arteko lehiaz gozatuko dute pilotazaleekJai Alai World Tourreko irabazleen norgehiagokagaz gozatzeko aukera eskainiko du Urriko Azken Jai Alaik Gernika-Lumon, astelehenean.Puntistarik onenek erakustaldia eskainiko dute beste urte batez Urriko Azken Astelehenean. Jai giroan elkartuko dira zaleak, eta eguneko protagonistak ere gozatzera aterako dira.Bi partida jokatuko dituzte Jai Alai frontoian. 18:00etan hasiko da lehen norgehiagoka.Gonzalo-Inza eta Olharan-Minville bikoteek lehiatuko dute lehenengo partida.Horien ostean, berriz, Jai Alai World Tourreko aurtengo denboraldiko protagonista nagusienetakoen txanda izango da. Hormaetxeak eta Lopezek Egigurenen eta Enbilen kontra jokatuko dute.Astelehenean herrian egongo den jai giroa frontoi barruan ere igarriko da. Aurrekoetan moduan, Jai Alai & Music saioagaz, zesta eta musika elektronikoa uztartuko dituzte. Partiden aurretik eta ostean, El Txef_A-k jarritako erritmoekin girotuko dute frontoia.SarrerakAstelehenerako sarrerak salgai daude, 10 euroan. Gernika-Lumoko Turismo Bulegoan eskura daitezke astelehenetik zapatura, 10:00etatik 14:00etara eta 16:00etatik 19:00etara, eta domekan, 10:00etatik 14:00etara. Eta Jai Alai frontoian 16:30etik 19:30era eros daitezke. Halaber, egunean bertan txarteldegiak goizetik egongo dira zabalik.


Alardean girotutako telesail labur bat egingo du ETBk

K2000 ekoiztetxea arduratuko da fikzio berriaz. Hilaren 26an, berriz, margolari amateurren 'reality' bat estreinatuko dute ETB1en


ERCko Anna Simó gonbidatu, gaur, 'ETB Hoy' saioan

'Egun On Euskadi' saioan Paul Bilbao Kontseiluko idazkari nagusia elkarrizketatuko dute.

'Egun On Euskadi' eta 'ETB Hoy' saioetako elkarrizketaren tartean, Paul Bilbao eta Anna Simó izango dituzte gaur goizean gonbidatuak.

Paul Bilbao Kontseiluko idazkari nagusiak Estepan Aldamiz-Etxebarriaren galderei erantzungo die goizeko zortzietatik aurrera ETB1en ikusgai izango den 'Egun On Euskadi' albistegian. Solasaldirako tartean, Felix Iriartek, Jose Mari Pastorrek eta Xabier Riezuk hartuko dute parte.

Bestalde, 11:40an hasita, ETB2ko 'ETB Hoy' saioan, Olaia Urtiagak Anna Simó ERCko bozeramailea elkarrizketatuko du. Kataluniako independentziaren prozesua izango dute hizpide nagusi.


Blokeoa Ekialdetik dator

Merkel jabetu da Batasunaren onerako, eskuinak oraingoan uko egin behar diola Batzordeko Presidentetzari, baina Europa Ekialdeko eskuina ez dago ezertan amore emateko prest.

Europako Kontseiluaren blokeoak zerikusi handia du Europa Ekialdeko herrialdeek duten jarrerarekin. Onartu beharra dago zeregina zaila dela: Europar Batasuneko bost kargu nagusiak izendatzea familia politikoak eta jatorri geografikoak errespetatuz, eta oraingoan, gainera, gutxienez kargu horietatik bi emakumeak izan daitezen behar moralarekin.

Kargu garrantzitsuena, lehenik desblokeatu beharrekoa, Europako Batzordeko presidentearena da. Osakan egindako G-20-ko bilera aprobetxatuz, Europako hainbat buruzagik adostu zuten Frans Timmermans Herbehereetako sozialista izatea Batzordeko presidentea. Buruzagi horiek Merkel kristau-demokrata, Sanchez sozialista eta Macron eta Rutte Frantziako eta Herbehereetako lehen ministroak dira.

Europa Ekialdeko herrialdeak, baina, Merkelen kontra altxatu dira. Zehazki Visegradoko Taldekoak: Polonia, Hungaria, Txekia eta Eslovakia. Eslovakian izan ezik gainerakoetan eskuina dago agintean, eta ez dago koalizioak egiteko ohiturarik ezta negoziazio bidez akordioetara iristekorik ere. Agintean dagoenak bere botere guztia erabiltzen du agintzeko. Merkel jabetu da Batasunaren onerako, eskuinak oraingoan uko egin behar diola Batzordeko Presidentetzari, baina Europa Ekialdeko eskuina ez dago ezertan amore emateko prest.


Mertzedeko eliza bete egin da Izarbideanen alde

Izarbidean elkartearen aldeko kontzertu solidarioak txiki utzi zuen zapatuan Mertzedeko eliza. Fair Saturday ekimenaren baitan, kontzertu berezia eskaini zuten Iñigo Alberdi Euskadiko Orkestra Sinfonikoko zuzendari ohiak eta Mikel Ansola markina-xemeindar gazteak organoan, Maria Jesus Ugalde sopranoak, eta Xemein Abesbatzak.Izarbideaneko Olatz eta Luis Mari Egurrolaren aurkezpenagaz hasi zen ekitaldia, eta Martin Alberdi organojoleari egin zioten aipamen hunkigarriagaz eliza txalo zaparradaz bete zuen hasieratik.Oraintsu berriztatu duten organoaren laguntzagaz bikote artistiko dotorea osatu zuten Iñigo Alberdi eta Maria Jesus Ugaldek, baina Markina-Xemeingo Mikel Ansola gazteak eta Xemein Abesbatzak egin zuten aportazioak ukitu are bereziagoa eman zion ekitaldiari. Izarbideaneko kideek loreak banatu zituzten, amaieran, parte hartu zuten artisten artean, eta Agur Jaunak kanta herrikoia abestuz itxi zen ekitaldia.Izarbidean elkartea oso pozik agertu da ekimenak izan duen erantzunagaz. «Eskerrak eman nahi dizkiegu joan ziren guztiei, integrazioaren bidean honelako ekimenen aurrean gure herriko jendeak ematen duen erantzuna nabarmentzekoa delako», azpimarratu dute.


Heriotzaren inguruan hitz egiteko topaketa antolatu du Mandalarak hilaren 29rako

"Gizarte mailan tabuak apurtu" eta heriotzaren "ikusgarritasuna piztu" nahi dute Mandalara taldeko kideek topaketaren bitartez.

Heriotzaren inguruan hitz egiteko topaketa antolatu du Mandalara taldeak hilaren 29rako (asteartea). Antilla hondartzako Barra jatetxean izango da hizketaldia, arratsaldeko 19:00etatik 20:30era.

Gasteizen ekainaren hasieran egingo den Nazioarteko Zainketa Aringarriaren Kongresuaren aurrekari gisa antolatu dituzte topaketak Espainiako hainbat txokotan, tartean, Orion.

Konfiantzazko eremua sortu eta heriotzaren inguruan libreki hitz egitea da antolatzaileen helburua. Gaia hainbat arlotatik jorratuz, "gizarteko tabuak hautsi" eta heriotzari "ikusgarritasuna eman" nahi diete. Dolurako laguntza taldea izan ez arren, norberak bere esperientziak partekatu ditzakeela jakinarazi dute Mandalaratik. Horretarako, konfidentzialtasunean eta errespetuan oinarrituko dira.

Doako topaketa izango da, baina parte hartzeko izena eman behar dela ohartarazi dute, telefono zenbaki honetan: 648 48 74 89.


Diego Reyesek, Brumak eta Olazabalek, agur Realari

Talde txuri-urdinak denboraldi honetan erakutsitako profesionaltasun, konpromiso eta dedikazioa eskertu die.

Diego Reyes, Oier Olazabal eta Bruma jokalariak, Realean utzita egon direnak denboraldi honetan, bere harremana amaitzen dute talde txuri-urdinarekin datorren ekainaren 30ean.

Horregatik Realak eskertu egin nahi die hiru jokalariei klubean egondako denboraldi honetan erakutsitako profesionaltasun, konpromiso eta dedikazioa eta, era berean, onena opa die bere etorkizun pertsonal eta profesionalerako.

Bestalde, Gero Rulliren etorkizuna argitzeke dago. Klubak ez du oraindik berririk.


Herri batzarra egingo da zapatuan, Uhagonen

Aurrera begirako ildo politikoa aztertu eta hauteskundeei begirako herri batzarra ditu dute biharko. Batzarra 16:00etan hasiko da, Uhagon kulturgunean.


Hamahiru hepatitis kasuren inguruan, Bermeoko Udalak dio alarmarako arrazoirik ez dagoela

Bermeon atzeman dituzten hamahiru hepatitis kasu direla-eta udalak jakinarazi du Osakidetzarekin etengabeko harremanean dela, eta herritarrei eskatu die haren protokoloari jarraitzeko; hau da, 2005 eta 2011 artean jaiotako umeei txertoa jartzeko, gaixotasuna Bermeon gehiago zabal ez dadin. Lasaitasun mezua eman nahian, udalak adierazi du hepatitisa ez dela gaixotasun larria eta ez dagoela alarmarako arrazoirik.

Joan den urritik hepatitis A gaitza atzeman diete Bermeoko bi helduri eta 11 umeri. Herriko hiru ikastetxeetara zabaldu da, eta 1.500 haurri txertoa jartzea erabaki du Osakidetzak.


«Kontseilua salbatu nahi badute, zerbait eman behar dute»

Garapen Kontseiluaren biltzar nagusia iraganen da bihar, grebalarien galdez.


Friday's Crew eta Iheskide taldeen kontzertuetarako sarrera bikoitz bat zozkatu du Uztarriak


Haurren aurreskurako azken entsegua gaur da

Etzi goiz-eguerdian Ordiziako Plaza Nagusian egingo den haurren aurreskurako azken entsegu orokorra gaur arratsaldean izango da Villa Eugeniako patioan. Mutilen entsegua 18:00etan da, eta neskena 18:30ean. Entsegura joatea derrigorrezkoa dela gogoratu dute antolatzaileek. Zer arropa eraman ere gaurko entseguan jakinaraziko dute.


Zinegoak jaialdian, Todorovicen 'Sasa' eta Haymannen 'I Shot My Love' garaile

Fikzio eta dokumental onenen sariak eskuratu dituzte, eta film labur onenaren saria 'Elige siempre cara'-k lortu du

Dennis Todorovic alemaniarraren Sasa filmak irabazi du fikzioko film luze onenaren Zinegoak saria, «lehen amodioaren tolesgabetasuna eta immigranteen integrazioa oso ondo definituriko pertsonaien bitartez uztartzeagatik eta hartarako baliaturiko umore eta tonu sinesgarriagatik». Halaxe ebatzi du gayen, lesbianen eta transexualen inguruko Bilboko zinema jaialdiko epaimahaiak, alegia, Laura Copens, Anna Boluda eta Mikel Rueda zinemagileek.

Dokumental luze onenaren Zinegoak saria, berriz, Tomer Haymannek erdietsi du. I Shot My Love-n, alemaniar eta israeldar judu baten arteko harremana «erabateko naturaltasunez» azaldu duela goraipatu du epaimahaiak, baita «eztabaida etikoa planteatu eta zinema dokumentala noraino hel daitekeen» erakutsi duela ere. Film luzeen atalean, beste bi lanek jaso dute epaimahaiaren aipamena: Haim Tabakman israeldarraren Eyes Wide Open fikzioko filmak, eta Peter Goldsmin eta Zalene Muholi hegoafrikarren Difficult Love dokumentalak.

Lan horrek irabazi du, hain zuzen, Bilboko Udalaren Emakume Sailak ematen duen Lesbianismo eta Generoaren Zinegoak saria. Ana Gutierrez, Antonia Llera eta Amparo Villar izan dira epaileak, eta «arrisku handiko filma» dela nabarmendu dute, «lan ausarta». «Hegoafrikako lesbianen errealitatea erakusten du, eta saria emanez egileak lagundu egin nahi ditugu gisa horretako lan gehiago egin ditzaten», esan dute.

Jaialdiak «erabateko arrakasta» izan duela ziurtatu du Roberto Caston zuzendariak. Gaur amaituko da, eta atzo arte 5.000 lagun zenbatu dituzte emanaldietan. Hain justu, ikusleek dute film labur onenaren saria emateko aukera, eta, saioen ondoren emandako botoen ondorioz, Alfonso Cortes eta Juanjo Lopezen Elige Siempre Cara gailendu da. Aurreneko aldia da film laburren artean lan dokumental bat nagusitzen dela, fikziokoen aldean.

Lan hori, Sasa-rekin batera, Bilborocken emango dute gaur, 20:00etan. Zinegoak Hedapena-ren barruan, hainbat film erakutsiko dituzte, besteak beste, Getxon, Iruñean eta Errenterian.


Eguneko Zentroan Aratuste-martitzena ospatu dute

Elgetako Eguneko Zentroko langileek bidalitako argazkia duzue. Aratuste festa bertaraino heldu zen martitzenean eta umorez hartu zuten bertako erabiltzaileek.


Egun hodeitsua izango da gaurkoa


PPri gobernatzen uztea erabaki du PSOEren Batzorde Federalak

Inbestidura saioko bigarren bozketan abstenitu eta Rajoyri gobernatzen uztea erabaki dute PSOEren Batzorde Federaleko kideek, boz gora egindako botazioan. 139 izan dira jarrera hori babestu duten ordezkariak, eta 96 kontra bozkatzearen alde agertu direnak. Eztabaida gogorra, baina "errespetuzkoa" izan dela esan du Fernandezek.

"Inork ez du nahi PPk gobernatzea" esan du Javier Fernandez, PSOEren gestorako presidenteak. Baina gobernatu gobernatuko du. Izan ere, Mariano Rajoyren inbestidura saioko bigarren bozketan hari bidea libre uztea erabaki zuen atzo PSOEren Batzorde Federalak. 139 ordezkariren babesarekin erabaki dute abstenitu eta oposizioan gelditzea; ezezko botoa ematearen alde agertu dira 96. Ezezkoa gailendu izan balitz, Espainiako Gorteak osatzeko hirugarren hauteskundeak egin beharko ziren.

Alderdia banatuta, buruzagitzarik gabe eta militantziaren zati bat amorratuta dagoela egin dute Batzorde Federala. Eta batasun irudia emateko ahaleginak ahalegin, bileraren amaieran argi gelditu da alderdiko kideen artean nolako arrakala dagoen. Etsita agertu dira asko "historiako erabakirik okerrena izan da hau", esanez. Ezezko botoari eutsi nahi diote batzuek, baina diputatu guztiei taldean abstenitzeko eskatuko diela iragarri du Fernandezek. Nolanahi ere, legebiltzar taldearen esku geldituko da erabaki hori.

Goizean goiz bildu ziren Ferrazeko egoitzan alderdiko 226 ordezkari, eta 14:30 jota zirenean ekin zioten bozketari. Elena Valencianok egin zuen abstentzioaren aldeko proposamenaren defentsa, eta Txarli Prietok ezezkoarena. Horien ondoren, hitza hartu nahi zutenen zerrenda osatu zuten, eta haiek hizketan hasi dira, banan bana. 14:30 iritsi zirenean hitz hartzeak gelditu eta bozketa egiten hasi ziren.

Susana Diaz izan zen bozketa aurretik hitza hartu duen azkena. Andaluziako Juntako presidentea da Diaz; Andaluzia da PSOEren feudo nagusietako bat, eta pisu handia dauka haren hitzak alderdiaren barruan. PPri gobernatzen uztearen aldekoa da, alderdiko beste hainbat baroi bezala. Rajoyren aurkako jarrerari eusteko eskatzen dutenen bandoan, militanteen zati handi bat eta estaturik gabeko nazioetako PSOEren ordezkaritzak daude batez ere; nabarmenenak, PSC Kataluniako Alderdi Sozialista eta Balear Uharteetako PSOE. Hego Euskal Herriko federazioak ere inbestiduraren aurka agertu dira, baina batzordeak erabakitzen duenaren arabera jokatuko dutela iragarri dute. Herrialde Katalanetako ordezkariek, tartean PSCko Miquel Iceta, boto diziplina hausteko prest daudela esan dute, Rajoy inbestitzera behartuz gero. Atzoko bozketaren ostean, Icetak esan zuen goiz dela ezer iragartzeko. Urriaren 1eko batzarrean, artean oraindik idazkari nagusi Pedro Sanchez babestu zuen talde horrek; hark ezohiko kongresu bat eskatzen zuen inbestiduraren auzia erabaki baino lehen. Bilera luze eta zalapartatsu baten ostean, alderdiko ordezkari gehienek bizkarra eman zioten, eta Sanchezek dimisioa eman zuen. Harrezkero, kudeaketa talde batek darama alderdiaren zuzendaritza, Javier Fernandez Asturiasko presidentea buru duela. Fernandez abstentzioaren alde agertu izan da, baina inbestidura saioko bigarren bozketan, "lehenbizikoan PPren politikekiko gaitzespena" adierazteko. Bilerak erregearekin Argitzeko dago ea alderdiko diputatu guztiek egingo duten hala, edo soilik Rajoyk behar dituen hamaikek. Hori, dena den, talde parlamentarioaren esku utziko dute. Fernandezek asteartean jakinaraziko dio erabakia Felipe VI.a erregeari. Hark bihar hasiko du ohiko elkarrizketa sorta Kongresuko alderdiekin —EH Bildu eta ERCrekin ez, uko egin baitiote—, Rajoyk inbestidura saioa gainditzeko aski babes ba ote duen neurtzeko. PSOErekin eta PPrekin hitz egin ostean jakinaraziko dio Kongresuko presidenteari, hark inbestidura saiorako eguna zehaztu dezan. Legez, urriaren 31ra arteko epea du Kongresuak gobernurako presidentea izendatzeko; bestela, bozetara deitu beharko du hirugarrenez.


Mikel Aranbururi eman diote alta

Realeko jokalaria eguerdian atera ospitaletik, Mikel Labakarekin

"Denon laguntza eskertu nahi dut", esan du

Mikel Aranburu, Realeko jokalari azpeitiarrak gaur (ostirala) utzi du Donostiako Poliklinikoa eta etxean da dagoeneko. Azkeneko egunak han pasatu ditu, lehengo igandean Santanderren Racingen aurka eskubiko belaunean lesio larria izan eta herenegun operatu ondoren. Eguerdian irten du ospitaletik, Mikel Labaka azpeitiar taldekidearekin batera; honek ekarri du kotxean. Igor Jauregi taldekidea ere han zen.

Etxera abiatu baino lehen, hedabideen aurrean mintzatu da Aranburu, labur, eta "eskerrak" eman ditu, senideak, lagunak, taldekideak... ondoan izan dituelako: "Azken egunetan jaso ditudan laguntza eta animo mezuak eskertu nahi ditut. Ebakuntza ondo atera zen eta orain lehenbailehen errekuperatzen saiatuko naiz". Sei bat hilabetean ezingo du jokatu.

Jose Mari Amorrortu, Realeko entrenatzaileak Aranburuz hitz egin du gaurko agerraldian, eta pena dauka: "Aste zaila bizi izan dugu lesioagatik. Aranburuk pisu handia du ekipoan, baina, batik bat, haren egoerak kezkatzen nau. Jakina, entrenatzaile gisa, konfiantza handia neukan harengan. Jokalari guztiak dira garrantzitsuak, baina, batez ere, Aranburu zen inportantea".

Oriol Racingeko jokalariak sarrera gogorra egin zion azpeitiarrari lehengo igandean, baina Espainiako Ligako Lehiaketa Batzordeak ez du kontuan hartu gertatu dena. "Ezintasun handia dugu", esan du Amorrortuk.


#A10 %57,62ko parte hartzea 18:00etan, #A28an baino 1,98 puntu baxuagoa

Apirilaren 28ko parte hartze datuetara hurbiltzen goaz Usurbilen. 18:00etako azken datuen arabera, 14:00etako 3,29 puntutik 1,98ra murriztu da, apirilaren 28ko hauteskundeetatik gaur parte hartzean izan den beherakada.

Arratsaldeko 18:00etan Espainiako Gorteak berritzeko igande honetako hauteskundeen errepikapenera deituak zeuden usurbildarren %57,62ak bozka emana zuen herriko 8 hauteslekuetan; 4.707 lagunetik 2.712 herritarrek. Apirilaren 28an ordu honen bueltan bozka emana zuen herritarren kopurua baino 1,98 puntu txikiagoa izan da.

Halere, 14:00etako parte hartze datuak hobetu dituzte 18:00etakoek. 14:00etan gaurko eta apirilaren 28ko hauteskundeetako parte hartze ehunekoen artean zegoen aldea nabarmen handiagoa zen, 3,29 puntukoa. Usurbilgo parte hartze datua, Gipuzkoaren (%56,81) edota Estatuko (%56,86) bataz bestekoaren gainetik dago ordu honetan ere.

Emaitzak 20:00etatik aurrera

Hauteskunde egun honetako bi parte hartze datuak ezagututa, hurrengo hitzordua 20:00etatik aurrera. Ordu horretan itxiko dituzte hauteslekuak eta ekingo diote botoen zenbaketari. Emaitzen berri atari honetan bertan eta NOAUA!k dituen sare sozialen bidez plazaratuko dugu.

Gogoan izan, Espainiako Diputatuen Kongresuan Gipuzkoak izango dituen sei ordezkariren eta Senatuan izango dituen lau ordezkariren gainean erabakitzen ari dira gaur usurbildarrak, gainontzeko gipuzkoarrekin batera.

18:00etako PARTE HARTZE DATUAK

USURBIL

2019/11/10

Errolda: 4.707.

Bildutako bozka kopurua: 2.712.

Parte hartzearen ehunekoa: %57,62.

2019/04/28

Errolda: 4.698.

Bildutako bozka kopurua: 2.800.

Parte hartzearen ehunekoa: %59,60.

GIPUZKOA

2019/11/10

Bildutako bozka kopurua: 316.209.

Parte hartzearen ehunekoa: %56,81.

2019/04/28

Bildutako bozka kopurua: 333.915.

Parte hartzearen ehunekoa: %60,03.

ESTATUA

2019/11/10

Bildutako bozka kopurua: 19.824.434.

Parte hartzearen ehunekoa: %56,86.

2019/04/28

Bildutako bozka kopurua: 21.137.842.

Parte hartzearen ehunekoa: %60,74.


Euskararen garapenerako erronkei helduko diete Orion ere

Urte amaierako batzar nagusia egin zuen UEMAk larunbatean Legorretan. Bertako herri antzokian elkartu ziren UEMA osatzen duten 86 udalerri euskaldunetako alkateak eta zinegotziak, eta Orioko udaleko ordezkariak ere bertan izan ziren.

Urte amaierako batzar nagusia egin zuen UEMAk larunbatean Legorretan. Bertako herri antzokian elkartu ziren UEMA osatzen duten 86 udalerri euskaldunetako alkateak eta zinegotziak. Urola Kostan, Aizarnazabal, Azpeitia, Beizama, Getaria, Orio, Zarautz, Zestoa eta Zumaia dira UEMAko kide, eta bertan izan ziren herri horietako udaletako ordezkariak. Besteak beste, 2018an egindakoaren balantzea aztertu eta 2019rako egitasmo nagusiak onartu zituzten. Oro har, udalerri euskaldunen garapena, hizkuntza politiken zeharlerrotasuna, elkarlana, lege babesa eta herritarren sentsibilizazioa nabarmendu zituzten 2019ko ildoen artean.

Amaitzear den urteko balantzean, egindako hiru lan nabarmendu zituzten: udalerri euskaldunen prebentziotik garapenera eman beharreko urratsak biltzen dituen txostena, udalerri euskaldun eta turistikoetan bisitariei euskararen inguruan egindako azterketa, eta eragin linguistikoak azken urtean izan duen ibilbidea eta zabalkundea.

2019rako egitasmoen artean, berriz, UEMAren ohiko bost ildoen baitan aztertu eta onartu dituzte hurrengo hilabeteotako lanerako ildo nabarmenenak.

Udalerri euskaldunen lurgunea osatzea: UEMAra sartu daitezkeen herriekin egin beharreko lanaz gain, maiatzeko hauteskundeen ondoren agintaldi berriko udalbatzekin eta udal ordezkari berriekin UEMAren nondik norakoak eta UEMAren lana ezagutaraztea.

UEMA erakunde gisa sendotzea: hainbat lan ildo izango dira 2019an. Hainbat erakunde publikok udalerri euskaldunen garrantzia ikusarazteko elkarlanean egingo duten komunikazio kanpaina, elkarlana gainerako erakundeekin, eta sortuko diren udal eta aldundi berriekin harremanak eta hitzarmenak.

Udalen eta udalerrien euskalduntzea: udalen erabateko euskalduntzeko bitartekoekin eta planekin lanean jarraitu, udalerrietako diagnostikoak osatu, zerbitzu sektorea euskalduntzeko kanpainak eta formakuntza saioak, etorri berriekin bereziki landu beharrekoak, eta abar.

Herritarren sentsibilizazioa eta ahalduntzea: sektorekako tailerrak eta trebakuntza saioekin jarraitzea, eta UEMAren hezkuntza proiektua sendotzea, bai hezkuntza arautuan (ikastetxeetan) eta bai eremu ez arautuan (gazte topaketak).

Udalerri euskaldunen zaintza eta garapena: zaintzarako eta babeserako bitartekoak garatu (Eragin Linguistikoaren Ebaluazioa: zabalkundea), eta garapenerako urratsak eman, zeharlerrotasunez.

86 udal eta 250.000 biztanleko lurgune euskalduna

Gaur egun, 86 udalek osatzen dute Udalerri Euskaldunen Mankomunitatea, guztien artean 250.000 biztanle inguruko lurgune euskalduna osatuz. Euskararen aldeko herri mugimendutik sortu zen UEMA. 1988an Euskal Herrian Euskaraz elkartearen mozio bat onartu zuten Araba, Bizkaia, Gipuzkoa eta Nafarroako 32 udalek, udalak euskalduntzeko eta euskara hutsean funtzionatzen hasteko. Horretarako zailtasunak eta arazo komunak zituztela ohartuta, udal haietako batzuk elkarren artean biltzen eta koordinatzen hasi ziren, udalak ere euskaraz lanean hasi ahal izateko. Horrela, mankomunitate izaera hartuta, erakunde publiko bihurtu zen UEMA. 1991n, sorrerako batzarrean 17 udalek hartu zuten parte, eta ordudanik hazten joan da udalerri euskaldunen lurgunea, udalen kopuruari dagokionez. Agintaldi honen hasieran, esaterako, 72 herri ziren UEMAko kide. Gaur egun 86 dira.


Ibaizabal saskibaloi taldeko neska kadeteek Euskal Ligan jokatuko dute

Euskoart Ibaizabal saskibaloi taldeko neska kadeteek Euskal Ligara igotzea lortu dute. Joan den asteburuan, urtarrilaren 26an eta 27an A1 Euskal Ligara igotzeko fasea jokatu zuten Galdakaoko neskek Urretan. Askartza, Ordizia eta Marianistak taldeek ere igoera fasea jokatu zuten.

Larunbateko jardunaldian Marianistak taldea izan zuen aurkari Ibaizabalek eta 75-29 gailendu ziren galdakoztarrak. Igandean Askartzaren kontra jokatu zuen Galdakaoko taldeak eta “infartu-amaiera” batenean, 52-49 irabazi zuten Ibaizabaleko neskek. “Helburua beteta, A1 Euskal Liga dugu zain. Erronka berriei begira jarri behar gara oraingoan”, diote taldeko arduradunek.


Garaikoa eta hemengoa zer den ikasgai

Postuz postu ikasgai ugari jaso daiteke astea joan astea etorri, urtea joan urtea etorri. Ikastetxe askotatik helburu horrekin etorri ohi da ikasle talde ugari, eta D’elikatuz zentroan harrera egin ondoren, Legorretako Ugaro eskolako ikasleak galdezka eta enkarguak egiten fin asko zebiltzan posturik postu atzo goizean zehar.

Dena dela, garaian garaikoa eta nongoa den zer jakiteak duen garrantzia, bakoitzak eman dionaren adinekoa dela esango genuke. Zenbat buru hainbat aburu. Ferian eta konfiantzazko saltzaileengandik hori ere ikas genezake, horretarako borondatea izanez gero behintzat. Ordizian banaketa berez egina da. Plaza barnean, bertakoak eta ekoizleak. Plaza inguruan, kanpoko produktuak eta salmentan ari direnek eskaintzen dituztenak.

Teoriatik harago doan kontua bada ere, bi produktu deigarri atzo kanpokoen artean: marrubia eta gerezia. Hemen ekoiztuak jateko hilabete dezente itxaron beharra dago, biak ala biak ere udaberriko frutak direlako. Marokotik ekarritako lehen marrubiak, kiloa 9,5 euroan. eta Argentinako (han udaberria) gereziak, kiloa 4 euroan salgai dira dagoeneko Ordizian, bidaia barne; biltzen aritu direnei galdetu behar merezi ote duen. Urte gutxitan pentsa ezina izatetik normala izatera pasatu da.

Hemengoak, aldiz, eta plaza barruan orain salgai dauden frutei dagokienez, mizpirak (3-5 euroan kiloa), kiwiak (3 euroan kiloa) eta sagar mota ugari aipatu behar dira. Atzo granny smith delako sagarra aurkeztu zuten. «Gaur lehenbizikoak, iraupen oneko berantiarra da. Kanpotik ekarria, baina hemen ondo txertatu da. Bixi antzekoa. Asko gustatzen den sagarra da» esan zigun Jose Antonio Aizpuru errezildarrak (2,5 euroan kiloa).

Bestetik, barazkietan aparteko berririk ez bazen ere, aukera handia dago.

Goizean goiz jaikirik

Elizanbururen kantak dioen bezalaxe, «Goizean goiz jaikirik argia gaberik…» plaza barnean kokatzen direnen artean lehena iristen da astero astero Maria Jesus Oria: «Goizeko 06:00tan lanera joan aurretik etortzen da jendea astero eta ni hemen izaten naiz 05:00ak edo 05:30a aldera». Itsasoko Eztalagoitiko Agustina Lopetegi amaren segida hartu zuen aspaldi. Agustinak, berriz, txikitatik amarekin etortzen zenekoa ondo gogoan du bere ia 90 urterekin.

Atzo goizeko 10:00etarako ia hutsik zuen sal-mahaia Maria Jesus Oriak, baina ez generorik ekarri ez zuelako: porruak, azak, azaloreak, tipulak, baratxuriak, zerbak, ziazerbak, azenarioak, txikoriak eta azkenera arte iraun zuten kuiak, borrajak, eskarola gutxi batzuk…

Goiz etortzearen saria nonbait.

Ordiziako azokako prezioak


Goierritarrak lokatzetan

Goierri paraje hezea da eta, hala, ez da harritzekoa goierritarrak lokatzetan ondo moldatzea. Igandean Ormaiztegiko ziklo-kros proba jokatu zen eta eskualdeko txirrindulariek emaitza bikainak lortu zituzten. 23 urtez azpikoen mailan, Alex Aranburu ezkiotarra bigarren sailkatu zen, Jon Ander Intsausti mutiloarra hirugarren eta Pello Olaberria mutiloarra bosgarren. Gazteen mailan, berriz, lehenengo biak goierritarrak izan ziren: Patxi Aldanondo beasaindarra eta Dani Maiora ormaiztegiarra. Bostek asteburu honetan Valentzian jokatuko den Espainiako txapelketan parte hartuko dute. Gainera, Xabier Mendiaraz zaldibiarrak Master 40 proba irabazi zuen eta Jokin Mujika itsasondoarrak Master 50.

23 urtez azpikoen artean, Aranburu da gustura egoteko arrazoi gehien dituena. Izan ere, lehen urtea du maila horretan eta, gainera, bera izan zen goierritar onena. «Uste baino hobeto ibili nintzen, baina, bukaera gogorra egin zitzaidan», azaldu du.

Kontuan izan behar da 23 urtez azpikoen lasterketak gazte mailakoak baino luzeagoak direla. «Azken itzulian Jon Anderrek harrapatu egin ninduen eta garaipena esprintean jokatuko genuela uste nuen. Irabaztea zaila izango zen, dagoeneko nekatuta bainengoen. Baina Jon Anderrek zulatua eduki zuen eta bakarrik heldu nintzen». Larunbatean Espainiako txapelketa jokatuko du Valentzian. «Zirkuitua lehorra egongo dela esan digute, eta han ere Lastrak irabaziko duela uste dut».

Ez du, ordea, munduko txapelketara joateko esperantzarik: «Ez dut Espainiako Kopan parte hartu eta hautatzaileak bertan lortutako puntuak kontuan izango ditu. Larunbatean oso ondo egin beharko nuke munduko txapelketara joateko. Denboraldia berandu bukatu nuenez, prestatzaileak inguruko ziklo-kros probetan bakarrik parte hartzeko esan dit», azaldu du Ezkiokoak.

Izan ere, Ampo taldeko txirrindulariak errepideko denboraldia du buruan. «Errepidea da garrantzitsuena. Lehen denboraldia izango dut 23 urtez azpikoen mailan eta sufritzea tokatuko zait. Nire helburua ikastea eta egokitzea da».

Intsausti, ordea, beteranoa da dagoeneko maila horretan. Hurrengoa azken denboraldia izango du eta bere helburua profesional mailara salto egitea da. Horretarako, Caja Rural utzi eta Gipuzkoa taldearekin fitxatu du. «Kontratua berritu behar nuen eta, Caja Ruralek jarraitzea eskaini zidan arren, Gipuzkoa taldera itzultzea erabaki nuen. Etxeko taldea da eta konfiantza handia eman didate beti. Nik konfiantza handia behar dut ondo ibiltzeko. Caja Rural exijentzia handiko taldea da eta iaz denboraldi kaxkarra osatu nuen».

Gainera, Gipuzkoa taldeak datorren urtean profesional mailako taldea osatzeko asmoa du. «Nire helburua gustura gelditzea dela esan diet, baina profesional mailara salto egitea ere gogoan dut. Azken denboraldia dut 23 urtez azpikoen artean eta Euskal Herrian eta Espainian ez zaizkie txirrindulari zaharragoak gustatzen». Profesionaletara pasako den edo ez udaberrian jakingo du. Lehenago, ziklo-kros denboraldia amaitu behar du. Aurten, Belgikako lasterketa askotan parte hartu du eta Ormaiztegin lan ona egin zuen. «Nire maila onenetik gertu nago eta munduko txapelketara joatea gustatuko litzaidake. Belgikako lasterketa askotan parte hartu dut eta hautatzaileak hori kontuan hartzea espero dut».

Olaberria lagun mina du eta Belgikan egon da berarekin. Mutiloar honek ziklo-kros proba gutxietan parte hartu du, Specialized-Fundación Alberto Contador taldeak errepidean buru-belarri aritzea nahi baitu. Hala ere, lan ona egin du Ormaiztegin.

Bigarren denboraldia du 23 urtez azpikoen mailan eta profesionaletara pasatzeko aukera ona duela dio. «Gurea Espainiako talde garrantzitsuenetakoa da eta Espainiako Kopako proba guztietan parte hartu behar dugu. Frantzia, Belgika, Italia eta Eslovakiara ere joan behar garela esan digute». Ea euren ametsak ez diren lokatzetan itotzen. Lokatza, ziklo-kroserako bakarrik.


Erabakia ehuntzeko ekimena aurkeztuko dugu gaur

Iazko ekainaren 8an oñatiar asko izan ginen erabakitzeko eskubidearen aldeko giza katera bildu ginenak. Hurrengo pausoa, aldarrikapena ehuntzea izango da. Norberaren atxikimendu pertsonala oihal zatietan azaldu eta josiko ditugu. Gaur, astelehena, egingo dugu aurkezpena, 19:00etan, gaztelekuan, eta herri borondatearen jostun danok zaudete gonbidatuta.

Hogei lagunen atxikimendua bilduko duten oihal unitate bakoitzaren ardura izango duten tutoreak izendatuko ditugu. Oñatin bildutako oihal zati guztiak josteko Ehuntze Eguna ospatuko dugu apirilaren 25ean. Ekainaren 20a berriz, Joste Eguna izango dugu hiriburuetan. Herriz herri prestatutako oihalak josiz hautestontzi erraldoiak osatuko ditugu. Desberdinen arteko elkarlana josiz erabakia ehuntzeko ekimena aurkezteko ekitaldia antolatu dugu otsailaren 9rako. Arratsaldeko zazpietan gaztelekuan izango da. Hurrengo astean, otsailaren 16an bestalde, Jostunak dokumentalaren emanaldia eskainiko dugu Santa Ana aretoan. Hau ere, arratsaldeko zazpietan hasita.

Herri borondatearen jostun izan nahi duzuen oñatiar guztiok bi ekitaldietara gonbidatuta zaudete.

Herri bat garela, erabakitzeko eskubidea dugula eta herritarren garaia dela oinarriekin bat egin genuen ekainean guztiok. Erabakiaren aldeko europar olatuaren baitan gabiltza eta horretan jarraitu behar dugu. Gure Esku Dago jarrera bat baita, gure etorkizuna gure esku dagoela jakinik herritarrok hartzen dugun jarrera.


Erdialdeko trafikoan eragina izango du Olentzero eta Mari Domingiren desfileak

Bihar egingo den Olentzero eta Mari Domingiren ibilbideak Erdialdeko trafikoan, aparkalekuetan eta errepideetan eragina izango du. Kaleen mozketak 18:00etan hasiko dira eta gutxi gorabehera 20:00etan bukatuko dira.

18:00etatik aurrera Bulebarreko zumardia, Hernani kalea eta San Martzial kalea itxi egingo dira. 20:00ak aldera hiriak normaltasuna berreskuratzea aurreikusten da.

Desfilea 18:30ean hasiko da eta honako ibilbidea izango du: Bulebarreko zumardia, Hernani kalea, Loiola kalea, San Martzial kalea, Getaria kalea, Txurruka kalea, Gipuzkoa plaza, Elkano kalea, Boulevard zumardia, Alderdi Eder (udaletxe aurrean).